title: Elektroninen demokratia

text: 1990-luvun puolivälin jälkeen on tehty lukuisia erilaisia e-demokratian nimissä tapahtuneita kokeiluja eri puolilla maailmaa. On kuitenkin huomattava, että kyberdemokratia, jota usein teoreettisessa ja populistisessa kirjallisuudessa samaistetaan e-demokratiaan, ei ollut lukuisista spekulaatioista huolimatta tuottanut 2000-luvun ensimmäisen vuosikymmenen puoliväliin mennessä montaakaan poliittiseen päätöksentekoon paljoa vaikuttanutta sovellusta, lukuun ottamatta joitakin alkutekijöissään olevia internet-puoluekokeiluja.


title: Elektroninen demokratia

text: 2000-luvun ensimmäisen vuosikymmenen loppua kohden julkisuutta ovat saaneet eritoten poliitikkojen ja vaaliehdokkaiden aluevaltaukset markkinoida itseään virtuaaliyhteisöissä ja sähköisillä foorumeilla ja keskustelupalstoilla, eritoten vaalien lähestyessä, mikä tosin edustaa hyvin perinteistä demokratiamallia keskittyen äänestäjien informoimiseen suoran vaikuttamisen sijaan.


title: Elektroninen demokratia

text: Elektronisessa demokratiassa voidaan käyttää yleensä erilaisia informaatio- ja kommunikaatioteknologian sovelluksia hyväksi. Vallitseva demokratiamalli, tai eri mallien yhdistelmä, vaikuttaa kuitenkin siihen, millaiseksi e-demokratia muodostuu käytännössä. Teknologian käyttöönotto sinänsä ei muuta eikä edistä demokratiaa ilman yhteiskunnassa tapahtuvaa organisatorista muutosta. Olemassa olevat yhteiskunnalliset rakenteet ja toimijat (esimerkiksi poliitikot) voivat jopa tieten tahtoen jarruttaa etenkin perinteisiä edustuksellisia demokratiamalleja muuttamaan pyrkivien ratkaisujen käyttöönottoa ja sen myötä tapahtuvaa demokratiaprosessin muutosta.


title: Elektroninen demokratia

text: Elektronisessa demokratiassa on käytetty hyväksi ja voidaan käyttää ainakin seuraavia informaatioteknologian sovelluksia:


title: Elektroninen demokratia

text: 2000-luvulla on syntynyt joitakin Internet-puolueita, joiden poliittinen kommunikaatio ja päätöksenteko tapahtuu suurelta osin tai kokonaan Internet-pohjaisten työkalujen välityksellä. Esimerkiksi Ruotsissa ainakin kahdessa kunnassa, Knivstassa ja Vallentunassa, oli vuonna 2006 valittuna kunnanvaltuustojen jäseniksi nettipuolueiden edustajia.


title: Elektroninen demokratia

text: Maailmalla tunnetuimpina italialainen Viiden tähden liike-puolue tukee virallisena linjanaan elektronista demokratiaa. Viron keskustapuolue kannattaa maassaan voimakasta sähköisen äänestyksen lisäämistä. Piraattiliike tukee niin ikään elektronisen demokratian laajempaa käyttöönottoa.


title: Chris Tucker

text: Christopher ”Chris” Tucker (s. 31. elokuuta 1971) on yhdysvaltalainen näyttelijä ja koomikko. Hänet tunnetaan parhaiten "Rush Hour" -elokuvista. Chris on esiintynyt muun muassa Michael Jacksonin musiikkivideolla You Rock My World.


title: Johnny Bravo

text: Johnny Bravo on Van Partiblen luoma, neljä Annie-ehdokkuutta saanut yhdysvaltalainen piirrossarja. Alkuun Hanna-Barberan ja sitten Cartoon Network Studiosin tuottamaa sarjaa valmistettiin neljän tuotantokauden verran, yhteensä 64 jaksoa. Ne esitettiin alun perin vuosien 1997–2004 aikana.


title: Johnny Bravo

text: "Johnny Bravo" oli alun perin Van Partiblen luoma lyhytanimaatio vuodelta 1995, jolloin sarja sai kaksi Annie-ehdokkuutta. Tämän myötä Hanna-Barbera tilasi sarjasta lopulta yhteensä 64 jaksoa. Siitä tehtiin myös kaksi erikoisjaksoa.


title: Johnny Bravo

text: Suomessa sarjaa on esitetty Cartoon Network -kanavalla.


title: Johnny Bravo

text: Sarjasta oli tarkoitus tuottaa myös näytelmäelokuva, jonka ensi-illan oli määrä olla marraskuussa 2006, mutta tuntemattomasta syystä se peruttiin. Päärooliin Johnny Bravoksi oli valittu parhaiten vapaapainijana tunnettu Dwayne Johnson.


title: Johnny Bravo

text: Sarjan päähahmo on Johnny Bravo, joka asuu kuvitteellisessa Aron Cityssä äitinsä luona. Häntä on kuvailtu James Deanin näköiseksi, joka kuulostaa Elvis Presleyltä ja käyttäytyy kuin Fonzie. Bravo yrittää jatkuvasti etsiä itselleen naista, joka lähtisi hänen kanssa treffeille. Monista yrityksistä huolimatta Bravon ego pilaa kaiken ja joutuukin usein kokemaan naisten tyytymättömyyden muun muassa useiden käsilaukkujen ja nyrkin iskujen myötä.


title: Johnny Bravo

text: Hän kuvittelee olevansa Jumalan lahja naisille. Todellisuus on kuitenkin toisenlainen, vaikka Bravo kuulostaa Elvis Presleyltä, näyttää James Deaniltä ja käyttäytyy Onnen päivät -sarjasta tutun Fonzien lailla. Näiden yhdistelmästä Bravon pitäisi olla täydellinen magneetti naisille, mutta hän pilaa kuitenkin suuren egonsa ja narsistiseen asenteensa vuoksi.


title: Johnny Bravo

text: Johnny äiti on erikoinen nainen, jolla on rajaton määrä energiaa ja innokkuutta. Huolimattomuudestaan hän jaksaa rakastaa poikaansa tietäen miten tyhmä Johnny on ja hänen tapaansa yrittää vietellä naisia. Yksi Bunny Bravon mielenkiinnon kohteista ovat kukat.


title: Johnny Bravo

text:
Bravojen naapurissa asuva punahiuksinen pikkutyttö on usein ovela ja puhelias. Hän on jatkuvasti häiritsemässä Johnnya pyytäen häntä muun muassa viemään kauppaan tai teekutsuille. Suzylla on myös usein nähty olevan julkisuuden henkilöitä suvussaan, kuten esimerkiksi Farrah Fawcett on kerrottu olevan hänen serkkunsa.
Aron Cityn paikallinen nörtti, joka oli High Schoolissa Johnnyn paras kaveri, mutta sitä ennen Carl oli koulukiusaaja, joka kiusasi erityisesti Johnnya ollessaan pidempi. Carl on kiinnostunut tieteestä ja tuntuu olevan nykyisin Johnnyn ainoa kaveri Suzyn lisäksi, jota Johnny usein kieltää. Carlilla on tapana käyttää juuri Johnnya keksintöjensä koehenkilönä.


title: Johnny Bravo

text: Paikallisen chili kahvilan omistava Pops on ahne, mutta on toiminut eräänlaisena sijaisisänä Johnnylle, joka ei ole nähnyt isäänsä milloinkaan. Huolimatta siitä hänen ahneutensa käy ilmi, kun Pops antaa hyödyttömiä maksuvihjeitä ja neuvoja asiakkailleen. Hänen kuuluisa chilikeitto on myös epäilyttävä sillä se koostuu opossumista, pandasta, hylkeestä ja Valkopäämerikotkasta.


title: Johnny Bravo

text: Karatea opettava japanilainen mies, joka omistaa paikallisen karatekoulun. Johnnyn ollessa yksi huonoimmista oppilaista hän on työskennellyt koulussa lähinnä siivoojana. Lukuisien naishahmojen ääninä toimineet Kath Soucie, Grey DeLisle ja Jennifer Hale olivat eniten vierailevia äänirooleja tehneet ääninäyttelijät. Sarjassa esiintyi myös monia julkisuuden henkilöitä ja erityisesti sarjan neljännellä tuotantokaudella, kuten Farrah Fawcett, Luke Perry, Jessica Biel, Mr. T, Don Knotts, Adam West, Shaquille O'Neal ja Mick Jagger sekä kuvitteelisia hahmoja, kuten Retu Kivinen, Jogi-karhu, Blue Falcon ja kaikki Scooby-Doo-sarjassa esiintyneet päähahmot.


title: Johnny Bravo

text: Wizard Magazine listasi vuonna 2001 Johnny Bravon sijalle 67 laatimassaan kautta aikain sadan parhaan animaatiosarjan listalla. Se listattiin tammikuussa 2009 IGN-sivuston laatiman sadan parhaan animaatiosarjan listalle sijalle 71.


title: Jackson King V

text: Jackson King V on Jacksonin alun perin valmistama V:n muotoinen sähkökitara. Nykyään myös muun muassa Dean sekä ESP ovat tehneet siitä oman versionsa. King V suunniteltiin alun perin RATT -yhtyeen Robbin Crosbylle. Kitaramalli tuli kuitenkin suuremmin tunnetuksi Megadethin laulaja-kitaristi Dave Mustainen käytössä. Nykyään Dave Mustaine käyttää Jacksonin sijaan Deanin VMNT-mallin kitaraa.


title: Jackson King V

text: King V -malleja on aikojen saatossa ollut useampia. Niitä on valmistettu ja valmistetaan yhä sekä Japanissa että USA:ssa. Halvimmissa malleissa on yleensä pulttikaula, kun taas kalliimmat ovat neck-thru -tyyppisiä. Myös otelautamerkinnät antavat osviittaa kitaran arvosta. Kalliimmissa on yleensä hainevät ja eebenpuinen otelauta, kun taas halvemmissa malleissa on pisteet ja ruusupuuotelauta. Tosin 1980-luvulla valmistetut ns. student King V:t ovat todellisia huippusoittimia, vaikka niissä on ruusupuuotelauta sekä pisteet.


title: Jackson King V

text: KV2 on nykyinen standardi King V:n USA-malli. Niissä on Floyd Rose -talla, kaksi humbuckeria sekä eebenpuuotelauta hainevillä. Aikaisemmin myynnissä ollut KV1 oli Dave Mustainen nimikkosoitin, josta löytyi mm. Mustainen nimi lavasta. Muutenkin se oli täysin eri kitara verrattuna nykyiseen KV2:seen. KV1:ssä oli mm. Kahlerin kiinteä talla ja eri mikrofonit. Aikaisemmin myynnissä ollut Japanissa valmistettu KV pro oli myös Mustainen nimikkokitara, sen ominaisuudet olivat suunnilleen samat kuin KV1:ssä (ei jumbonauhoja, eri mikrofonit), mutta sitä sai sunburst-värityksellä tai vaihtoehtoisesti hopeisena tai mustana.


title: M.O.R.

text: M.O.R. on Alabama 3:n kuudes studioalbumi, joka julkaistiin 10. syyskuuta 2007. Albumi debytoi Britannian albumilistan sijalla 88.


title: Marian ilmestyspäivä

text: Marian ilmestyspäivä eli "marianpäivä" on kristillinen juhlapäivä, joka juhlistaa arkkienkeli Gabrielin ilmestymistä Neitsyt Marialle ilmoittamaan Kristuksen tulevasta syntymästä. Tapauksesta kerrotaan Luukkaan evankeliumin ensimmäisessä luvussa. Katolisessa ja ortodoksisessa kirkossa sekä useissa protestanttisissakin kirkkokunnissa juhlapäivää vietetään 25. maaliskuuta, tasan yhdeksän kuukautta ennen joulua. Nykyisin se kuitenkin on vain harvoissa maissa yleinen pyhä- ja vapaapäivä.


title: Marian ilmestyspäivä

text: Suomessa marianpäivä oli vuoteen 1954 saakka yleensä keskelle viikkoa sattuva pyhäpäivä. Sitä vietettiin vanhan kristillisen käytännön mukaisesti 25. maaliskuuta. Kuitenkin jos tämä päivä sattui pääsiäistä edeltävälle hiljaiselle viikolle, pyhäpäivä oli palmusunnuntaita edeltävänä lauantaina, ja jos se sattui jommaksikummaksi pääsiäispäiväksi, marianpäivä oli pääsiäistä seuraavana tiistaina.. Vuoden 1955 alusta lähtien se kuitenkin siirrettiin kirkkolain muutoksella sunnuntaiksi, jolloin se menetti merkityksensä vapaapäivänä. Korvaavaksi vapaapäiväksi tuli pyhäinpäivä, joka oli siihen saakka ollut sunnuntaina, mutta siirrettiin nyt lauantaiksi (tuolloin lauantait olivat vielä yleensä työpäiviä). Tällä lähinnä työmarkkinajärjestöjen ehdottamalla muutoksella pyrittiin sijoittamaan vapaapäivät tasaisemmin eri vuodenaikoihin. Vastaavat muutokset oli tehty myös Ruotsissa muutamaa vuotta aikaisemmin. Vuodesta 1955 lähtien Suomen evankelisluterilainen kirkko on viettänyt Marian ilmestyspäivää sunnuntaina aikaisintaan 22. maaliskuuta ja viimeistään 28. maaliskuuta, paitsi jos tämä sunnuntai on palmusunnuntai tai pääsiäispäivä, jolloin Marian ilmestyspäivää vietetään palmusunnuntaita edeltävänä sunnuntaina.


title: Marian ilmestyspäivä

text: Marian ilmestyspäivän liturginen väri on valkoinen, Marian ilmestyspäivää edeltävän viikon värinä on sininen tai violetti. Päivään liittyvät raamatuntekstit eri vuosina ovat:


title: Marian ilmestyspäivä

text: Päivään liittyy myös Marian kiitosvirsi, jonka eräs mukaelma on virsikirjassa virsi n:o 50, "Jumalaa kiittää sieluni". Sitä lauletaan "Enkeli taivaan" -virren sävelmällä.


title: Marian ilmestyspäivä

text: Suomessa marianpäivä kuuluu nykyään saamelaisten liputuspäiviin.


title: Nasaret Illit

text: Nasaret Illit on kaupunki Israelin Pohjoisella hallintoalueella. Nasaret Illit eli Ylä-Nasaret sijaitsee Nasaretin vieressä, mutta arabienemmistöisestä Nasaretista poiketen Nasaret Illitin asukkaat ovat pääosin juutalaisia. Kaupunki perustettiin vuonna 1957 ja vuoden 2016 lopussa sen asukasluku oli 40 244.


title: Nasaret Illit

text: Juutalaiset valtasivat Nasaretin Israelin itsenäisyyssodan aikana vuonna 1948. Monista muista Palestiinan asutuskeskuksista poiketen suuri osa kaupungin arabiväestöstä jäi Nasaretiin. Nasaretin ja laajemmin Galilean suuren arabiväestön vastapainoksi päätettiin perustaa vuonna 1957 juutalainen kaupunki Nasaret Illit eli Ylä-Nasaret Nasaretin viereisille kukkuloille. Maa takavarikoitiin paikallisilta. Kaupungin aseman Nasaret Illit sai vuonna 1974.


title: Nasaret Illit

text: Nasaret Illitissä toimii useita suuria yrityksiä ja useita teollisuuslaitoksia. Kaupungin teollisuuteen lukeutuvat esimerkiksi elintarvike-, tekstiili-, elektroniikka- ja terästeollisuus. Kaupunki työllistää myös monia Nasaretilaisia.


title: Nasaret Illit

text: Nasaret Illitin asukasluku vuoden 2016 lopussa oli 40 244. Kaupungin väestön valtaosa on juutalaisia. Vuonna 2012 arabit muodostivat virallisten lukujen mukaan 19,2 % väestöstä ja epävirallisten arvioiden mukaan jopa 30 %.


title: Apostolien päivä

text: Apostolien päivä on 6. sunnuntai helluntaista. Päivää on vietetty Pietarin ja Paavalin marttyyrikuolemiensa muistoksi Keskiajalla, mutta nykyään Apostolien päivänä muistellaan kaikki apostoleja. Liturginen väri on punainen ja alttarikynttilöitä on neljä. Ensimmäinen lukukappale on 1.Moos. 12: 1–4 ja toisena lukukappaleena joko Room. 1: 1–7 tai 1.Tim. 1: 12–17. Evankeliumitekstinä on Luuk. 5:1–11.


title: Uskonpuhdistuksen muistopäivä

text: Uskonpuhdistuksen muistopäivä on 22. sunnuntai helluntaista. Tällöin muistellaan uskonpuhdistusta. Liturgisena värinä toimii vihreä. Ensimmäinen lukukappale on joko Jes. 33: 20–22 tai Jer. 3: 14–15. Toinen lukukappale voi olla sekä Room. 1: 16–17 että Ef. 6: 10–18. Evankeliumina toimii Joh. 4: 46–53.


title: Kolmas makedonialaissota

text: Kolmas makedonialaissota, joskus myös kolmas Makedonian sota, käytiin Rooman tasavallan ja Makedonian valtakunnan välillä vuosina 171–168 eaa. Se oli nimensä mukaisesti kolmas Makedonian ja Rooman välisistä sodista. Makedonian kuningas Filippos V:n kuoleman jälkeen vuonna 179 eaa. valtaan oli noussut hänen poikansa Perseus, joka alkoi pian laajentaa vaikutusvaltaansa kreikkalaisessa maailmassa. Perseuksen toimet nostivat kuitenkin roomalaisten epäilykset häntä kohtaan, ja lopulta he julistivat sodan Makedonialle vuonna 171 eaa. Vaikka Perseus ei ollut sotilaallisesti kovinkaan lahjakas, hän onnistui torjumaan roomalaiset kolmen vuoden ajan. Konsuli Lucius Aemilius Paulluksen joukot löivät lopulta Perseuksen Pydnan taistelussa 22. kesäkuuta 168 eaa. Perseus vangittiin ja vietiin Roomaan ja Makedonian kuningaskunta lakkautettiin. Makedonia jaettiin neljään tasavaltaan, ja koko Kreikan niemimaa joutui Rooman vaikutusvallan alaisuuteen. Makedoniasta tehtiin lopulta Rooman provinssi 20 vuotta myöhemmin.


title: Kolmas makedonialaissota

text: Makedonia oli kuningas Filippos V:n johdolla liittoutunut toisessa puunilaissodassa Karthagon kanssa Roomaa vastaan. Filippos oli luvannut karthagolaiselle Hannibalille, että hän hyökkäisi roomalaisten osittain hallitsemaan Illyriaan vetääkseen roomalaisten huomion pois Italiasta, missä Hannibal kävi menestyksellistä sotaa Roomaa vastaan. Ensimmäisen makedonialaissodan alussa makedonialaiset kärsivät kuitenkin lukuisia tappioita ja Filippoksen oli luovuttava suunnitelmistaan hyökätä Illyriaan. Roomalaisilla oli kuitenkin täysi työ karthagolaisten voittamisessa, ja kun yksi tärkeimmistä Rooman liittolaisista Kreikassa solmi erillisrauhan Makedonian kanssa, roomalaisilla ei ollut enää voimia jatkaa sotaa ja Rooman senaatin oli pakko hyväksyä Filippokselle erittäin suotuisat rauhanehdot. Roomalaisten kukistettua Karthagon vuonna 202 eaa., he päättivät kuitenkin hyökätä uudelleen Filippos V:n kimppuun. Toisessa makedonialaissodassa vuosina 200–197 eaa. makedonialaiset lyötiin perusteellisesti. Filippos joutui luopumaan kaikista valloitetuista alueistaan, mutta sai pysyä vallassa.


title: Kolmas makedonialaissota

text: Filippoksen kuollessa vuonna 179 eaa. hänen poikansa Perseus nousi valtaistuimelle. Perseus solmi aluksi muodollisen ystävyyssopimuksen Rooman senaatin kanssa, vaikka hän vihasikin Roomaa isänsä tavoin ja alkoi heti uhmata roomalaisten arvovaltaa eri alueilla. Hänen tavoitteenaan oli tehdä Makedoniasta jälleen Välimeren mahtavin valtio. Perseus otti vaimokseen Seleukidien valtakunnan kuninkaan Seleukos IV Filopatorin tyttären Laodiken ja teki useita liittolaissopimuksia muun muassa Kreikan, Epeiroksen, Seleukidien, Rhodoksen sekä useiden roomalaisvastaisten traakialais- ja illyrialaisheimojen kanssa. Hän marssitti armeijansa Pohjois-Makedoniaan sekä Kreikkaan, mikä oli vastoin Rooman kanssa aiemmin tehtyjä sopimuksia. Lopuksi Perseus solmi uudet suhteet Akhaian liiton ja muiden Kreikan kaupunkivaltioiden kanssa, mikä uhkasi roomalaisten valtaa Makedoniassa ja Kreikassa. Perseus tuki myös Kreikan kaupunkivaltioiden demokraattisia pyrkimyksiä, mikä ei kuitenkaan saavuttanut kannatusta ja lisäksi suututti roomalaisia, jotka kannattivat aristokratiaa.


title: Kolmas makedonialaissota

text: Rooman uskollinen liittolainen ja Makedonian vihamies, Pergamonin kuningas Eumenes II, tuli vuonna 172 eaa. epäluuloiseksi. Hän kertoi roomalaisille Perseuksen toimista ja syytti tätä Pergamonin rajojen loukkaamisesta. Rooman senaatti ei kiinnittänyt asiaan heti paljoa huomiota, koska roomalaiset olivat keskittyneet Illyrian sotaan. Mielipiteet kuitenkin muuttuivat pian, kun Illyriassa jatkuvat ongelmat ja Eumeneen salamurhayritys Delfoissa yhdistettiin Perseukseen. Senaatti päätti sotilaallisista toimista Perseusta vastaan, ja legioonalaisia ja lähettiläitä lähetettiin Epeirokseen ja Kreikan kaupunkeihin turvaamaan hyökkäysreitit Makedoniaan ja varmistamaan kreikkalaisten kaupunkien tuki Roomalle.


title: Kolmas makedonialaissota

text: Akhaian liitto oli valmis tukemaan Roomaa taistelussa makedonialaisia vastaan. Boiotian liitto epäröi hiukan, mutta roomalaisten tiukan painostuksen jälkeen useat liiton kaupungit liittoutuivat lopulta roomalaisten kanssa ja liitto hajosi. Myös Illyrian kuningas Gentius, Syyria, Egypti ja Kappadokia sekä useat traakialaiset heimot solmivat ystävyyssopimuksen Rooman kanssa. Tosin traakialainen Odrysian kuningas Kotys VI oli jo alusta asti liittoutunut Perseuksen kanssa ja antoi myös nyt tukensa makedonialaisille. Seleukidikuningas Antiokhos IV ja Bithynian kuningas Prusias II eivät kuitenkaan tukeneet Perseusta.


title: Kolmas makedonialaissota

text: Vaikka Makedonian valtakunta olikin hävinnyt toisen makedonialaissodan, se oli jo toipunut tappioista, ja Perseus oli riittävän varakas palkatakseen ulkomaalaisia palkkasotureita kymmenen vuoden ajaksi. Lisäksi varastoissa oli runsaasti viljaa, ja sotapalvelukseen kelpaavia miehiä oli jopa kolme kertaa enemmän kuin mitä armeijassa oli ennen sotaa.


title: Kolmas makedonialaissota

text: Perseuksella oli sodan alussa noin 43 000 miehen armeija. Siihen kuului 4 000 miestä makedonialaista ja traakialaista ratsuväkeä sekä runsaasti ulkomaalaisia palkkasotureita, muun muassa paionialaisia, agrianeja, traakialaisia, galatialaisia, kreetalaisia ja kreikkalaisia. Sen lisäksi Kotys VI oli antanut Perseukselle 1 000 ratsu- ja jalkaväkimiestä. Armeijan päävoima oli 21 000 miehen falangi, jonka sotilaat olivat syntyperältään makedonialaisia. Falangin sotilaat oli aseistettu "sarissalla", noin 6,3 metriä pitkällä peitsellä. Asetta piti käsitellä kahdella kädellä, joten olkapäälle oli nahkahihnasta ripustettu pyöreä kilpi. Jokaisella sotilaalla oli lisäksi pronssinen kypärä, kovetetusta pellavasta tehty rintapanssari, säärisuojat sekä miekka. Falangiin kuului myös 2 000 miehen valio-osasto, kuninkaallinen kaarti "agema".


title: Kolmas makedonialaissota

text: Makedonian ammattiarmeija oli paremmin koulutettu kuin Rooman armeija, jossa oli paljon vasta värvättyjä miehiä. Yksiköiden johdossa oli kokeneita makedonialaisia upseereita, jotka olivat osallistuneet sotatoimiin Traakiassa. Armeija oli kuitenkin haavoittuvainen, sillä jos se kärsisi yhden murskaavan tappion, menetyksiä ei pystyttäisi enää korvaamaan täysin ja sota olisi hävitty.


title: Kolmas makedonialaissota

text: Rooman tasavalta oli kärsinyt suuria tappioita toisessa puunilaissodassa, ja sen voimavarat oli jouduttu venyttämään äärimmilleen. Toisaalta legioonat olivat vuosien koulutuksen ja sotimisen jäljiltä poikkeuksellisen kokeneita. Kolmas makedonialaissota oli viimeinen sotatoimi, johon vielä osallistui toisessa puunilaissodassa taistelleita veteraaneja. Sodan sytyttyä armeijaan yritettiin löytää mahdollisimman paljon veteraaniupseereita, mutta siihen värvättiin myös runsaasti kokemattomia miehiä. Makedoniaan lähetetyssä armeijassa oli noin 37 000 miestä jalkaväessä ja 2 000 ratsuväessä. Siihen kuului kaksi legioonaa, joissa oli poikkeuksellisesti 6 000 jalkaväki- ja 300 ratsumiestä, kun normaalisti tuon ajan legioonassa oli 5 200 jalkaväkimiestä. Armeijassa oli myös runsaasti ulkomaalaisten liittolaisten joukkoja, muun muassa liguureja, numidialaista ratsuväkeä, sotanorsuja sekä kreetalaisia jousimiehiä. Rooman armeija oli siis osittain kokenut, mutta samalla myös ikääntynyt.


title: Kolmas makedonialaissota

text: Roomalla ei ollut ennen sodan alkua vielä kunnollista armeijaa eikä komentajaa. Viivyttääkseen vihollisuuksien alkamista Rooman senaatti lähetti kaksi korkea-arvoista lähettilästä Perseuksen puheille kertomaan, että senaatti saattaisi hyväksyä rauhansopimuksen hänen kanssaan. Roomalaisilla ei kuitenkaan ollut aikomusta solmia sopimusta, vaan he hankkivat näin vain lisäaikaa valmistautuakseen sotaan. Vaikka useimmat senaattorit hyväksyivät petoksen, jotkut vanhemmat virkamiehet tuomitsivat sen jyrkästi vedoten siihen, ettei roomalaisten tulisi valehdella voiton saavuttamiseksi.


title: Kolmas makedonialaissota

text: Lähettiläiden hankkiman lisäajan turvin konsuli Publius Licinius Crassus nousi armeijoineen maihin Kreikan länsirannikolle ja eteni nopeasti Gomfoin kaupunkiin Thessaliaan. Perseus luuli edelleen roomalaisten hyväksyvän rauhansopimuksen eikä ollut varautunut tähän siirtoon.


title: Kolmas makedonialaissota

text: Lopulta makedonialaiset tajusivat roomalaisten aikeet, ja sota julistettiin keväällä vuonna 171 eaa. Perseus kokosi armeijansa nopeasti Edessan lähettyvillä ja eteni sen jälkeen Makedoniasta etelään, Perrhaibian maakuntaan. Azoroksen, Pythionin ja Dolikhen kaupungit antautuivat nopeasti. Sitten Perseus hyökkäsi Khyretiaihin, joka antautui vuorokauden piirityksen jälkeen. Mylai onnistui pitämään puolensa kolmen päivän ajan, mutta lopulta makedonialaiset valtasivat kaupungin rynnäköllä. Mylai ryöstettiin ja poltettiin ja sen asukkaat myytiin orjiksi. Tämän jälkeen makedonialaiset etenivät Ossavuoren ohi Thessaliaan ja leiriytyivät Larissan lähelle.


title: Kolmas makedonialaissota

text: Kun Crassus kuuli makedonialaisten armeijan lähteneen kohti Larissaa, hän käski joukkojensa purkaa leirin ja edetä Thessaliaan kohtaamaan makedonialaiset. Matkalla hänen joukkoihinsa liittyi Eumeneen 4 000 jalkaväki- ja 1 000 ratsuväkimiestä. Crassus leiriytyi lopulta Tripoliin kaupungin lähistölle, muutaman kilometrin päähän Larissasta. Roomalaisen historioitsija Liviuksen mukaan hän kutsui upseerinsa koolle keskustellakseen tilanteesta. Pian tämän jälkeen syntyi ensimmäinen kahakka Eumeneen ja makedonialaisten välillä. Se päättyi kuitenkin nopeasti ratkaisemattomana, kun osallistujat huomasivat olevansa samanvahvuisia.


title: Kolmas makedonialaissota

text: Makedonialaiset vetäytyivät muutaman kilometrin päähän roomalaisista. Seuraavana aamuna Perseus päätti haastaa Crassuksen taisteluun, eteni vain parin kilometrin päähän roomalaisten leiristä ja ryhmitti joukkonsa Kallinikoksen ("Callinicus") kukkulalle, jossa lopullinen taistelu käytiin.


title: Kolmas makedonialaissota

text: Livius kertoo taistelun kulusta yksityiskohtaisesti: Roomalaiset eivät odottaneet makedonialaisten hyökkäystä ja yllättyivät suuresti nähdessään makedonialaisten etenevän kohti leiriään. Crassus käski raskaan jalkaväen nopeasti linjaan leirin suojavallin taakse ja lähetti samalla kevytaseiset jalkaväki- ja ratsumiehet ulos leiristä vihollista vastaan. Roomalaisten oikeaa siipeä komensi Crassuksen veli, ja se koostui italialaisesta ratsuväestä ja "velites"-joukoista. Vasenta siipeä ja kreikkalaisia apujoukkoja komensi taas Marcus Valerius Laevinus. Roomalaisten keskusta oli tribuuni Quintus Mucius Scaevolan johdossa. Linjan edessä oli vielä 500 apujoukkojen sotilasta, ja lisäksi kauempana vasemman siiven takana oli reservissä 400 thessalialaista ratsumiestä.


title: Kolmas makedonialaissota

text: Makedonian vasenta siipeä komensi Perseuksen liittolainen Kotys, ja se koostui hänen omasta traakialaisesta ratsu- ja jalkaväestään. Oikealla siivellä oli makedonialainen ratsuväki ja keskustassa Perseus itse, falangin valiokaartin "ageman" takana. Näiden eteen oli vielä asetettu 400 linko- ja keihäsmiestä.


title: Kolmas makedonialaissota

text: Molempien armeijoiden lähes samanvahvuiset ratsuväen ja kevyen jalkaväen joukot iskivät yhteen. Makedonialaisten vasemmalla siivellä traakialainen jalkaväki taisteli italialaisten ratsumiesten kanssa. Roomalaisten oikea siipi joutui sekasorron valtaan, ja se ajettiin pakoon. Samalla makedonialaisten keskustan hyökkäys pyyhkäisi roomalaisten kreikkalaiset liittolaiset pakoon ja työnsi heitä taaksepäin. Lopulta Crassus tajusi, että oli hävinnyt taistelun, ja Rooman thessalialainen ratsuväki kutsuttiin tukemaan joukkojen vetäytymistä. Se onnistui yhdessä Eumeneen joukkojen kanssa muodostamaan tilapäisen linjan. Myös makedonialaisten muodostelmat olivat hajonneet taistelussa ja hyökkäys vahvasti puolustettuun roomalaisten leiriin olisi aiheuttanut raskaita tappioita, joten Perseus ei lähtenyt hyökkäykseen. Roomalaiset menettivät taistelussa 2 200 miestä kaatuneina ja 600 vankeina, kun taas Liviuksen mukaan makedonialaisten tappiot olivat vain 60 miestä.


title: Kolmas makedonialaissota

text: Taistelun jälkeen Crassus antoi vangita viisi aitolialaista komentajaa ja syytti heitä rintamakarkuruudesta. Heidät lähetettiin ilman oikeudenkäyntiä Roomaan. Samana yönä roomalaiset perääntyivät Peneiosjoen taakse. Perseus yritti seurata heitä seuraavana päivänä mutta luopui ajatuksesta, kun huomasi, että roomalaiset olivat rakentaneet vahvan leirin joen toiselle puolelle. Makedonialaiset vetäytyivät lähelle Larissaa, ja Perseus tarjosi rauhaa roomalaisille, mutta nämä kieltäytyivät. Samaan aikaan Numidiasta oli saapunut vahvistuksia roomalaisille: 1 000 miestä jalkaväkeä ja 1 000 ratsuväkeä sekä 22 sotanorsua, joita makedonialaisten hevoset pelkäsivät. Nämä vahvistukset korvasivat roomalaisten tappiot.


title: Kolmas makedonialaissota

text: Molempien armeijoiden huollolla oli suuria ongelmia. Viljaa jouduttiin keräämään jatkuvasti, ja juomavedestä oli pulaa. Roomalaiset päättivät lopulta siirtää leirinsä Falannan lähelle viljan toivossa. Makedonialaiset seurasivat roomalaisia ja hyökkäilivät jatkuvasti heidän huoltokolonniensa kimppuun. Perseus saikin kaapattua 1 000 vankkuria ja 600 miestä. Makedonialaisten toiminta pakotti roomalaiset taisteluun lähellä Falannaa, ja he onnistuivat lyömään Perseuksen joukot ja aiheuttamaan 24 ratsu- ja 300 jalkaväkimiehen tappiot. Loppuvuosi kului ilman yhteenottoja, sillä kumpikaan puoli ei halunnut hyökätä vahvasti vartioituun vihollisen leiriin ja roomalaiset välttelivät yhteenottoa falangin kanssa avoimella kentällä. Lopulta Perseus käski vetäytyä talveksi takaisin Makedoniaan. Hän jätti kuitenkin varuskuntia Thessalian kaupunkeihin ja reserviarmeijan Filaan. Makedonialaiset siirtyivät puolustuskannalle ja alkoivat linnoittaa Makedonian rajoja. Crassus ei seurannut heitä vaan marssi etelään, Boiotiaan.


title: Kolmas makedonialaissota

text: Tässä vaiheessa Kreikan kaupunkivaltioiden tuki oli Makedonian puolella. Roomalaisten toimet Boiotiassa, missä he valtasivat ja ryöstivät Haliartoksen ja Koroneian kaupungit, aiheuttivat kreikkalaisissa vihaa ja katkeruutta.


title: Kolmas makedonialaissota

text: Seuraavana vuonna Rooman armeijan johtoon valittiin uudeksi konsuliksi Aulus Hostilius Mancinus, joka oli toiminut preettorina vuonna 180 eaa. Vuoden 170 eaa. tapahtumista tiedetään vähän, koska Liviuksen kuvaus ei ole säilynyt kokonaisena. Tiedetään kuitenkin, että Mancinus yritti konsulikaudellaan kaksi kertaa murtautua Thessaliasta Makedoniaan. Ensimmäinen yritys epäonnistui, ja toisella Perseus haastoi roomalaiset taisteluun, mutta Mancinus päätti vetäytyä. Tämän jälkeen Perseus hyökkäsi Perrhaibiaan ja Thessaliaan ja onnistui valtaamaan useita maakunnan kaupunkeja roomalaisilta. Hän kukisti vielä dardanit valtakunnan pohjoispuolella, ennen kuin palasi takaisin Makedoniaan.


title: Kolmas makedonialaissota

text: Crassus ja Mancinus eivät olleet kovinkaan taitavia sotapäälliköitä, ja heidän liikkeensä olivat huonosti koordinoituja. Kumpikaan ei myöskään käyttänyt riittävästi aikaa joukkojen kouluttamiseen, koska heillä oli vain vuosi aikaa hankkia kunniaa itselleen. Lisäksi roomalaisten laivasto ei tukenut riittävästi maavoimia, sillä jotkut komentajat keskittyivät ainoastaan ryöstelemään kaupunkeja.


title: Kolmas makedonialaissota

text: Rooman armeija vetäytyi talveksi 170–169 eaa. Boiotiaan, mutta Perseuksella oli muita suunnitelmia. Hän päätti vallata roomalaisilta takaisin Illyriassa sijaitsevan Uskanan kaupungin. Uskana oli strategisesti tärkeä, koska se vartioi kahta hyökkäysreittiä Makedoniaan. Kaupungin valtaamiseen oli talvella hyvät mahdollisuudet, sillä paksu lumi oli tukkinut solat Thessaliasta Makedoniaan, joten roomalaiset eivät pystyneet suurimittaisiin hyökkäyksiin etelästä. Perseus toivoi myös saavansa Illyrian kuninkaan Gentiuksen liittolaisekseen. Makedonialaiset kokosivat 12 000 jalkaväenmiehen ja 500 ratsumiehen armeijan Styberrassa ja marssivat 60 kilometrin päähän lähelle Uskanaa. Neuvottelujen epäonnistuttua Perseus käski piirityskoneensa hyökätä kaupunkia vastaan. Siellä oli 4 500 illyrialaista ja roomalaista sotilasta, jotka onnistuivat pitämään puolensa muutaman päivän ajan, mutta kaupunki ei ollut varautunut pitkään piiritykseen. Lopulta Uskanan oli pakko antautua elintarvikkeiden loputtua. Kaupungin asukkaat myytiin orjiksi.


title: Kolmas makedonialaissota

text: Tämän jälkeen makedonialaiset hyökkäsivät Draudakonin linnoitukseen, jota olisi ollut helpompi puolustaa. Kaupunki antautui kuitenkin heti nähdessään makedonialaisten saapuvan. Perseus saavutti lisää menestystä, ja pian 1 500 roomalaista sotilasta oli antautunut hänelle. Makedonialaiset valtasivat vielä Oaineonin kaupungin Aratusjoen rannalla, minkä jälkeen Perseus lähetti kaksi lähettilästä tapaamaan Gentiusta. Sopimusta ei kuitenkaan syntynyt, ja Perseus palasi tämän jälkeen takaisin Makedoniaan. Gentius tosin siirtyi Makedonian puolelle myöhemmin vuonna 169 eaa.


title: Kolmas makedonialaissota

text: Myös Epeiroksessa roomalaisten tilanne oli heikko. Appius Claudiuksen joukot eivät olleet pystyneet valtaamaan vahvaa Fanoten linnoitusta, ja alueella asuvat molossit olivat nousseet vuonna 170 eaa. kapinaan roomalaisia vastaan ja liittoutuneet makedonialaisten kanssa. Molossit ja makedonialaiset aiheuttivat roomalaisille raskaita tappioita, kun nämä perääntyivät Meleonin tasangolle lähelle Bouthrotiosta (Butrint). Sen jälkeen makedonialainen komentaja Kleuas hyökkäsi Antigoneian roomalaiseen varuskuntaan, ja noin 1 000 roomalaista kaatui. Claudius joutui vetäytymään Illyriaan. Rooman senaatin kannalta tilanne oli äärimmäisen huono, sillä jatkuvat vastoinkäymiset masensivat joukkoja ja koettelivat liittolaisten uskollisuutta.


title: Kolmas makedonialaissota

text: Perseus ymmärsi, että hänen olisi hankittava uusia liittolaisia. Hän yritti saada seleukidien Antiokhos IV:n ja Pergamonin Eumenes II:n puolelleen mutta epäonnistui.


title: Kolmas makedonialaissota

text: Perseus osasi aavistella roomalaisten hyökkäystä Perrhaibiasta, joten hän muodosti 10 000-12 000 miehen osastoja ja sijoitti ne eri linnakkeisiin vartioimaan solia, joiden kautta pääsi Makedoniaan. Ratsuväki partioi rannikolla mahdollisten maihinnousujen varalta, ja huoltoyhteydet kulkivat Pierian ja Elimiotiksen viljapelloilta.


title: Kolmas makedonialaissota

text: Keväällä 169 eaa. konsuli Quintus Marcius Philippus korvasi Mancinuksen. Liviuksen mukaan Philippus oli yli 60-vuotias ja erittäin lihava mutta myös kokeneempi kuin edeltäjänsä. Philippus nimitti serkkunsa Gaius Marcius Figuluksen laivaston komentajaksi ja sijoitti sen Khalkikseen. Saman vuoden keväällä Philippus saapui 5 000 miehen täydennysten kanssa Ambrakian kaupunkiin (nykyinen Arta) ja eteni sitten Perrhaibiaan lähelle Azorosta ja Dolikhea. Pian tämän jälkeen hän päätti marssia ilman minkäänlaisia tiedustelua vuorten yli Makedoniaan. Maasto oli erittäin vaikeakulkuista, ja norsut aiheuttivat paljon vaikeuksia. Niille jouduttiin rakentamaan erityisiä siltoja ja alustoja hankalimpiin kohtiin. Norsut myös pelästyttivät hevosia ja kuormajuhtia, jolloin niiden kantamat tarvikkeet usein menetettiin. Useiden päivien marssin jälkeen roomalaiset pääsivät vihdoin näköetäisyydelle Filan ja Herakleionin kaupungeista, jotka sijaitsivat Thermaikoksenlahden rannalla. Edessä oleva sola oli kuitenkin linnoitettu, ja sitä vartioi 12 000 makedonialaista sotilasta komentajanaan Hippias. Philippus käski hyökätä, mutta alivoimastaan huolimatta Hippiaksen joukot onnistuivat torjumaan roomalaisten hyökkäykset kahden päivän ajan.


title: Kolmas makedonialaissota

text: Roomalaiset olivat vaikeuksissa, koska eivät pystyneet murtautumaan vihollisten linjojen läpi. He eivät myöskään voineet jäädä paikoilleen, sillä armeijan huoltaminen erittäin vaikeakulkuisen maaston kautta oli hankalaa. Philippus ei halunnut palata tyhjin käsin, koska se olisi merkinnyt kunnian ja luottamuksen menetystä, joten hän päätti etsiä toisen reitin rannikkotasangolle. Neljän päivän marssin jälkeen roomalaiset onnistuivat kiertämään makedonialaisten asemat ja leiriytymään tasangolle lähellä Herakleionin ja Leibethran kaupunkia. Samaan aikaan Figuluksen laivasto toi huoltotarvikkeita rannikolle. Kun Perseus kuuli roomalaisten päässeen rannikolle asti, hän käski vetäytyä Dionin kaupungista ja vuoristosolista ja kokosi armeijansa lähellä Katerinia. Philippus valtasi Dionin ja julisti alueen vapaaksi ja riippumattomaksi. Roomalaisten huoltoyhteydet olivat kuitenkin huonot, ja Philippuksen oli pakko vetäytyä Filaan. Makedonialaiset pystyivät silloin valtaamaan Dionin ja Herakleionin takaisin ja linnoittamaan Elpeusjoen aluetta. Herakleioniin jätettiin vahva varuskunta, mutta roomalaiset valtasivat silti kaupungin vuoden lopussa. Philippus saavutti siis jonkin verran menestystä, mutta hän ei saanut Perseusta pakotetuksi ratkaisutaisteluun, ja kun hän saapui Roomaan, senaatti arvosteli häntä ankarasti. Huono menestys horjutti Rooman liittolaisten uskollisuutta.


title: Kolmas makedonialaissota

text: Liviuksen mukaan Perseus oli kylvyssä kuullessaan roomalaisten hyökkäyksestä. Hän hätääntyi ja käski polttaa laivaston ja heittää Makedonian valtakunnan rahakirstut mereen. Tosin Liviuksen kuvausta ei kannata ottaa vakavasti, ja todennäköisesti kyseessä on vain yritys saattaa Perseus huonoon valoon.


title: Kolmas makedonialaissota

text: Samana vuonna roomalaisten laivasto hyökkäsi usein Thermaikoksen lahden rannalla oleviin kaupunkeihin, kuten Kassandreiaan Khalkidikessa. Hyökkääjät piirittivät kaupungin, mutta sen puolustajat onnistuivat torjumaan roomalaiset ja lopulta murtamaan saarron. Sen jälkeen roomalaiset hyökkäsivät vielä Toronin ja Demetriaksen kaupunkeihin, mutta yhtä huonolla menestyksellä.


title: Kolmas makedonialaissota

text: Lucius Aemilius Paullus valittiin vuonna 168 eaa. konsuliksi ja nimitettiin Makedoniassa olevan armeijan komentajaksi. Hänellä oli sama nimi kuin isällään, joka oli kuollut Cannaen taistelussa. Paullus oli aiemmin ollut konsulina vuonna 182 eaa. ja taistellut Hispaniassa, mutta vaihtelevalla menestyksellä.


title: Kolmas makedonialaissota

text: Roomalaiset kokosivat Italiassa 14 000 jalkaväki- ja 600 ratsumiestä täydentämään Makedoniassa olevaa armeijaa. Paullus lähetettiin joukkojen mukana Makedoniaan, Olymposvuoren lähellä sijaitsevaan Filan kaupunkiin. Saavuttuaan leiriin hän havaitsi, että joukkojen kuri oli höltynyt huonon sotamenestyksen vuoksi. Paullus antoi tällöin kolme pysyvää käskyä. Marsseilla oli muun muassa noudatettava tiukkaa marssikuria, ja vartiomiehiltä kiellettiin "scutum"-kilven käyttö. Paullus näet tiesi, että sotilaat saattoivat asettaa "pilum"-keihään nojalleen kilpeä vasten ja ottaa tuen varassa nokkaunet. Lopuksi hän määräsi, että leirin ympärillä olevat vartiomiehet oli vaihdettava kaksi kertaa päivässä, jotta joukot eivät uupuisi kovassa helteessä. Paullus myös painotti kurin ja tottelevaisuuden merkitystä puhuessaan miehilleen.


title: Kolmas makedonialaissota

text: Muutaman päivän valmistelun jälkeen roomalaiset etenivät Filasta pari kilometriä pohjoiseen lähelle Elpeusjokea. Perseus oli linnoittanut vahvasti ja suurella vaivalla Olymposvuoren ja merenrannan välisen alueen. Suora hyökkäys makedonialaisten asemia vastaan olisi ollut vaarallinen, joten tiedusteltuaan vihollisen asemia Paullus päätti lähettää muutaman tuhannen miehen sotajoukon Herakleionin kaupungista länteen. Joukon tavoitteena oli marssia vuorten yli ja koukata vihollisen selustaan. Taisteluosastoa johti tribuuni Publius Cornelius Scipio Nasica. Osasto lähti liikkeelle yöllä ja saapui parin päivän kuluttua Pythionin kaupungin lähellä olevaan solaan, jota vartioi makedonialaisten osastoja. Roomalaiset onnistuivat yllättämään viholliset ja ajamaan heidät pakoon. Kun Perseus kuuli tästä eräältä kreetalaiselta luopiolta, hän lähetti 12 000 miehen joukon sulkemaan tien. Tämä joukko kuitenkin lyötiin, ja Perseuksen täytyi jättää asemansa Elpeusjoella, jotta hän ei olisi joutunut uhatuksi kahdelta suunnalta.


title: Kolmas makedonialaissota

text: Kun makedonialaiset jättivät asemansa, Paullus ylitti armeijoineen Elpeusjoen ja liittyi Nasican osastoon. Perseus oli tällä välin vetäytynyt Pydnan eteläpuolelle olevalle tasangolle ja ryhmittänyt armeijansa taisteluvalmiiksi. Paullus ei kuitenkaan alaistensa painostuksesta huolimatta hyökännyt, sillä joukot olivat jo valmiiksi väsyneitä marssin jäljiltä. Hän käski joukkojen vetäytyä hyvässä järjestyksessä ja leiriytyä Olymposvuoren rinteille.


title: Kolmas makedonialaissota

text: Taistelu alkoi seuraavana päivänä puolivahingossa, kun roomalaisten kantojuhta pelästyi ja lähti juoksemaan kohti makedonialaisia. Tästä syntyi aluksi pieni kahakka, mutta lisää joukkoja liittyi taisteluun. Taistelun alusta on tosin kerrottu monenlaisia tarinoita.


title: Kolmas makedonialaissota

text: Molemmat armeijat ryhmittyivät kiireesti taistelukentälle, ja makedonialaisten falangi iski yhteen Rooman itaalisten liittolaisten kanssa. Ankaran taistelun jälkeen itaalit joutuivat vetäytymään ja ryhmittymään uudelleen. Samalla menestyksestä rohkaistuneet makedonialaiset hyökkäsivät falangin johdolla. Heidän rivistönsä kuitenkin hajosivat epätasaisessa maastossa, ja roomalaiset pystyivät iskemään syntyneisiin aukkoihin ja hajottivat makedonialaisten muodostelmat. Lopulta Perseuksen armeija kääntyi sekasortoiseen pakoon roomalaisten takaa-ajamina. Perseus pääsi ratsuväkensä kanssa pakoon Makedonian pääkaupunkiin Pellaan, mutta hänen armeijansa menetti 25 000 miestä kaatuneina ja 6 000–11 000 vankeina. Roomalaisten tappiot olivat vain noin 1 000 miestä.


title: Kolmas makedonialaissota

text: Illyrian kuningas Gentius oli siirtynyt Perseuksen puolelle elokuussa 169 eaa. ja vanginnut roomalaisen lähetystön. Roomalaisten joukkojen komentaja Illyriassa, Appius Claudius oli edellisenä vuonna joutunut väijytetyksi lähellä Uskanaa ja vain noin 3 000 sotilasta 12 000:sta selvisi hengissä. Vuonna 168 eaa. preettori Lucius Anicius Gallus valittiin Rooman Illyrian armeijan komentajaksi. Hän purjehti Adrianmeren yli Apollonian kaupunkiin mukanaan kaksi legioonaa ja 10 800 italialaisten apujoukkojen sotilasta. Perillä hänen armeijaansa liittyi vielä 200 ratsuväki- ja 2 000 jalkaväkimiestä, joten yhteensä hänen armeijassaan oli noin 22 400 miestä jalkaväkeä ja 1 600 ratsuväkeä, mikä oli kaksi kertaa enemmän kuin Gentiuksella. Koottuaan armeijansa Gallus eteni Illyriaan. Liviuksen teksti sotaretkestä ei ole säilynyt, joten siitä tiedetään vähän. Roomalaisten laivasto kaappasi joukon illyrialaislaivoja, jonka jälkeen maavoimat hyökkäsivät Gentiuksen joukkoja vastaan ja löivät ne taistelussa. Sen jälkeen Gallus valloitti useita Illyrian kaupunkeja, ja illyrialaiset perääntyivät pääkaupunkiinsa Skodraan, joka oli hyvin vahvasti linnoitettu. Kun Gallus eteni kaupungin muureille asti, illyrialaiset hyökkäsivät, mutta heidät lyötiin ja he pakenivat pakokauhun vallassa takaisin kaupunkiin. Tästä säikähtäneenä Gentius solmi tilapäisen aselevon roomalaisten kanssa. Hän toivoi, että hänen liittolaistensa armeija saapuisi hetkenä minä hyvänsä vapauttamaan kaupungin saarrosta, mutta näin ei käynyt, joten Gentius antautui lopulta joukkoineen aselevon kolmantena päivänä. Roomalaiset vangit vapautettiin ja illyrialaisten ylimmät johtajat, Gentius mukaan lukien, vietiin vankeuteen Roomaan. Galluksen sotaretki illyrialaisia vastaan oli kestänyt vain 30 päivää. Jotkut kaupungit ja heimot eivät kuitenkaan antautuneet helposti, ja sodankäynti heitä vastaan jatkui vielä samana vuonna.


title: Kolmas makedonialaissota

text: Pydnan taistelun jälkeen oli selvää, että roomalaiset voittaisivat sodan, ja yhä useammat makedonialaiskaupungit antautuivat. Makedonian pääkaupungissa Pellassa Perseus yritti vielä koota koolle ystävänsä ja liittolaisensa. Kuitenkin vain kolme hänen ystäväänsä suostui tapaamaan häntä. Perseus pelkäsi, että hänet entiset liittolaisensa kavaltaisivat hänet roomalaisille, joten hän lähti yöllä 500 kreetalaisen sotilaan kanssa ja pakeni Amfipolikseen, mistä hän jatkoi yksin Aigeianmeren pohjoisosassa sijaitsevaan Samothraken saareen. Rooman laivaston komentaja Gnaeus Octavius kuitenkin sai Perseuksen antautumaan. Sillä aikaa roomalaiset valtasivat viimeisiä makedonialaisten hallussa olevia kaupunkeja, muun muassa Pellan ja Pydnan, jotka Paullus antoi ryöstää tyhjäksi.


title: Kolmas makedonialaissota

text: Makedonia hyväksyi senaatin sanelemat rauhanehdot, joiden mukaan Makedonia jaettiin neljään, Roomasta riippuvaiseen tasavaltaan, joiden pääkaupungeiksi tulivat Amfipolis, Thessalonike, Pella ja Herakleia Lynkestis. Alueet eivät saaneet olla missään tekemisissä keskenään, ja jopa avioliitotkin niiden välillä kiellettiin. Lisäksi kiellettiin laivanrakennus ja kaivostoiminta. Osaa Makedonian entisistä liittolaisista kohdeltiin vieläkin ankarammin. Yksi syytetyistä oli Akhaian liitto, joka oli sodassa osoittanut makedonialaismielisyyttä. Liiton johtajat, joiden joukossa oli myös kreikkalainen historioitsija Polybios, vietiin Roomaan vankeuteen. Senaatti myös antoi Paullukselle tehtäväksi marssia Epeirokseen ja ryöstää sekä tuhota 70 kaupunkia. Tämän seurauksena 150 000 asukasta myytiin orjiksi. Roomalaiset rankaisivat myös Rhodosta, joka oli merkittävä kauppapaikka ja hyötynyt Makedonian taloudellisesta kasvusta, perustamalla Delokseen vapaasataman ja siirtämällä kaiken kaupan pois Rhodokselta. Rooman liittolainen Pergamon oli sodan aikana vitkastellut päätöksissään, joten se joutui rangaistukseksi luovuttamaan maa-alueitaan Roomalle. Roomalaiset osoittivat näin vaativansa täydellistä kuuliaisuutta alamaisiltaan.


title: Kolmas makedonialaissota

text: Sodasta saadut voitot olivat erittäin suuret, joidenkin lähteiden mukaan jopa 120–300 miljoonaa sestertiusta, joten Rooma pystyi poistamaan puolustusveronsa ("tributum") yli sadaksi vuodeksi.


title: Kolmas makedonialaissota

text: Perseus vietiin perheensä ja palvelijoidensa kanssa Roomaan, missä hän joutui esiintymään Paulluksen suuressa voitontriumfissa. Paullus sai voitostaan lisänimen "Macedonicus".


title: Kolmas makedonialaissota

text: Paulluksen triumfi oli aluksi vaakalaudalla, sillä jotkut hänen sotilaistaan valittivat, ettei heitä ollut palkittu riittävästi. Asia vietiin senaatin käsiteltäväksi, ja lopulta Paullukselle päätettiin myöntää triumfi pitkän kädenväännön jälkeen. Triumfi kesti poikkeuksellisesti kolme päivää. Ensimmäisenä päivänä esiteltiin 250 vankkurilastillista patsaita ja taideteoksia, jotka oli ryöstetty Makedoniasta ja Kreikasta. Toisena päivänä näytettiin makedonialaisten sotilaiden aseita, panssareita ja muuta sotakalustoa, jotka oli järjestetty romuröykkiöksi muistuttamaan taistelun jälkeisiä asekasoja. Niiden perässä tuli sodan aikana kaapattuja hopearahoja, jotka olivat 750 laatikossa, joista jokaista kantoi neljä miestä. Viimeisenä päivänä marssi pääkulkue, jossa kuljetettiin 77 astiallista kultarahoja ja Perseuksen kallisarvoisimpia esineitä. Tämän jälkeen tuli Perseus itse lapsineen ja palvelijoineen. Plutarkhoksen mukaan monet roomalaiset liikuttuivat kyyneliin nähdessään kuninkaan ja hänen perheensä kahleissa. Viimeiseksi tuli Paullus itse sotavaunuilla ajaen.


title: Kolmas makedonialaissota

text: Triumfin jälkeen Perseus vietiin perheineen kotiarestiin italialaiseen Alba Fucensin vuoristokaupunkiin, missä hän eli vielä muutaman vuoden, kunnes kuoli vuonna 166 tai 162 eaa. Kun Paullus kävi Delfoissa tapaamassa kuuluisaa oraakkelia, hän näki tyhjän jalustan, joka oli tarkoitettu kuningas Perseuksen patsaalle. Hän käski pystyttää paikalle omasta voitostaan kertovan muistomerkin, josta osa on säilynyt nykyhetkeen asti. Paullusta esittävä patsas on tosin kadonnut, mutta siihen kuuluneessa pahoin vaurioituneessa reliefissä kuvataan roomalaisten sotilaiden taistelua makedonialaisia vastaan. Reliefi on nykyään Delfoin arkeologisessa museossa.


title: Kolmas makedonialaissota

text: Vaikka Makedonia oli nyt roomalaisten hallussa, vihollisuudet eivät loppuneet. Vuonna 150 eaa. alkoi neljäs makedonialaissota, kun muuan Andriskos yritti perustaa Makedonian kuningaskunnan uudelleen. Hän nousi kuninkaaksi nimellä "Filippos VI" ja väitti olevansa Perseuksen poika. Mutta makedonialaiset hävisivät roomalaisille jälleen kerran, minkä jälkeen tasavallat lopetettiin ja Makedoniasta tuli Rooman laajenevan valtakunnan ensimmäinen provinssi.Antiikin ajan historioitsijoista muun muassa Livius kertoo sodasta yksityiskohtaisesti kirjoissaan 42–44. Liviuksen lähteenä toimi Polybioksen kuvaukset. Myös Dio Cassius ja Appianos kertovat sodan tapahtumista.


title: Me kolme ja jengi

text: Me kolme ja jengi () on S. E. Hintonin vuonna 1967 julkaistu romaani, joka on tyyliltään raju jengikuvaus. Kirjan päähenkilö on rasvaletti Ponyboy sekä hänen veljensä Sodapop ja Darry sekä muu jengi, Two-Bit, Dally, Johnny ja Steve. Kirjan pohjalta on tehty elokuva, jonka nimi on Outsiders – kolmen jengi.


title: Me kolme ja jengi

text: Veljekset Ponyboy (Pony), Sodapop (Soda) ja Darrel (Darry) asuvat yhdessä, koska heidän vanhempansa ovat kuolleet. Pojat kuuluvat jengiin, joka on nimeltään Rasvikset. Rasvikset ovat köyhempiä kuin keskiluokka ja he joutuvat tämän takia useasti tappeluihin. Jengiin kuuluvat lisäksi Johnny, Steve, Dallas (Dally) ja Two-Bit. Rasvikset tappelevat snobbareita vastaan, jotka ovat kaupungin rikkaimpiin kuuluvia.


title: Me kolme ja jengi

text: Ponyboy tapaa elokuvissa Cherry Valance -nimisen tytön. He alkavat jutella ja Cherry ymmärtää, että he eivät ole pahoja nuorisorikollisia. Myös Ponyboy huomaa, etteivät kaikki rikkaat ole ilkeitä snobbareita. Cherry Valancen ja hänen ystävänsä poikaystävät näkevät heidät rasvisten seurassa ja suuttuvat. He alkavat myöhemmin hukuttaa Ponyboyta suihkulähteeseen. Johnny ottaa puukkonsa esiin ja puukottaa snobbaria ja pelastaa Ponyboyn hengen.


title: Me kolme ja jengi

text: Ponyboy ja Johnny menevät Dallasin luo pyytämään apua, Dallas antaa Ponyboylle ja Johnnylle rahaa ja käskee heidän paeta maaseudulle kunnes tilanne rauhoittuu. Pojat piiloutuvat vanhaan kirkkoon maalla ja asuvat siellä jonkin aikaa. Johnny pyytää Ponyboyta leikkaamaan heidän pitkät tukkansa, joka on heidän jenginsä tunnusmerkki, ettei kukaan tunnistaisi heitä. Pian Dallas ilmestyy paikalle ja Johnny kertoo hänelle aikovansa ilmoittautua poliisille.


title: Me kolme ja jengi

text: Kirkkoon menee leikkimään muutama lapsi, vaikka heitä on kielletty menemästä sinne. Johnnyn/Ponyboyn tupakka sytyttää kirkon palamaan ja lapset ovat sisällä. He menevät kirkkoon pelastamaan lapsia. Kun he ovat pääsemässä ulos ikkunasta, painava puunpala tippuu Johnnyn selkään ja Ponyboyn selkä syttyy palamaan, mutta se saadaan tukahdetuksi. He joutuvat sairaalaan.


title: Me kolme ja jengi

text: Rasvikset voittavat tappelun, mikä tarkoittaa sitä, etteivät snobbarit enää tule heidän alueelleen. Pian Johnnyn tila huononee ja hän kuolee. Dallas ei kestänyt Johnnyn menettämistä, joten myöhemmin hän soittaa muille jengiläisille ja kertoo ryöstäneensä pienen sekatavarakaupan. He lähtevät apuun ja näkevät kun Dallas uhkailee poliiseja tyhjällä aseella, mutta koska poliisit eivät tiedä tätä, he ampuvat Dallaksen ja hän kuolee. Juuri sitä hän halusi. Ponyboy kokee tämän kaikkein raskaimmin. Yhtenä iltana hän menettää kaksi jengiläistä. Lopulta hän kuitenkin yrittää palata normaaliin arkeen.


title: Harlin & Selin Productions

text: Harlin & Selin Productions Oy oli Renny Harlinin ja Markus Selinin 1990-luvun alussa perustama suomalainen elokuvayhtiö. Yhtiön toiminta lakkasi 1990-luvun puolivälissä, jonka jälkeen Markus Selin perusti Solar Films-elokuvayhtiön.


title: M/T Esso Finlandia

text: M/T Esso Finlandia on ollut kahden kauppalaivan nimenä:


title: Veturimiehet heiluttaa

text: Veturimiehet heiluttaa on 4. syyskuuta 1992 ensi-iltansa saanut suomalainen elokuva. Elokuva on kuvattu suurimmaksi osaksi Porissa. "Veturimiehet heiluttaa" sai ensi-iltansa Ruotsissa 26. maaliskuuta 1993.


title: Veturimiehet heiluttaa

text: Elokuva oli Kari Paljakan ensimmäinen kokoillan elokuva. Se pohjautuu Juha Lehtovuoren käsikirjoitukseen, joka voitti vuonna 1990 Suomen elokuvasäätiön käsikirjoituskilpailun, 100 000 markan suuruisen "Käsikirjoitus-Finlandian".


title: Veturimiehet heiluttaa

text: "Video-oppaassa" vuodelta 1994 Olavi Similä sanoo elokuvan tyylikkään toteutuksen ja luontevan kerronnan paikkaavan juonen ja henkilöhahmojen ohuutta. Häneltä "Veturimiehet heiluttaa" saa neljä tähteä viidestä, mikä vastaa sanallista arviota ”erinomainen”.


title: Charles Bachman

text: Charles W. ”Charlie” Bachman (11. joulukuuta 1924 Manhattan, Kansas – 13. heinäkuuta 2017 Lexington, Massachusetts) oli yhdysvaltalainen tietojenkäsittelytieteilijä. Hän syntyi Manhattanissa, Kansasissa, ja valmistui Michigan State Collegesta sekä Pennsylvanian yliopistosta.


title: Charles Bachman

text: Bachmania pidetään tietokantateknologian uranuurtajana, ja hänelle myönnettiin Turing-palkinto vuonna 1973. Hänestä tehtiin vuonna 1978 British Computer Society "Distinguished Fellow"; kyseinen kunnia on kautta aikojen myönnetty vain parillekymmenelle henkilölle.


title: Charles Bachman

text: Charles Bachman sai Yhdysvalloissa kuusitoista patenttia ja Britanniassa yhden. Bachman Information Systems Inc. perustettiin 1. huhtikuuta 1983. Charles Bachman jatkoi uraansa vanhuuden päiviinsä saakka. Hänellä oli yli puolivuosisatainen avioliitto Connie Hadleyn kanssa.


title: Grayn anatomia

text: Grayn anatomia ("Henry Gray’s Anatomy of the Human Body" tai "Gray’s Anatomy ") on brittiläisen Henry Grayn (1827–1861) alkujaan 1850-luvulla julkaisema ihmisen anatomiaa käsittelevä teos. Grayn anatomiaa pidetään yhtenä alan perusteoksista.


title: Grayn anatomia

text: Henry Gray opiskeli umpieritysrauhasten ja pernan kehitystä, ja vuonna 1853 hänet nimitettiin anatomian luennoitsijaksi "St. George’s Hospital Medical School" -nimiseen kouluun Lontoossa. Vuonna 1855 hän esitti kollegalleen Henry Vandyke Carterille ideansa tuottaa oppikirja lääketieteen opiskelijoille.


title: Grayn anatomia

text: Ensimmäinen painos ilmestyi Isossa-Britanniassa vuonna 1858 nimellä Gray’s Anatomy: Descriptive and Surgical. Grayn kuoltua isorokkoon 34-vuotiaana hänen teostaan ovat täydentäneet muut tutkijat. Marraskuussa 2004 ilmestyi teoksen 39. brittiläinen painos. Samana vuonna ilmestyi "Gray’s Anatomy for Students" -niminen teos.


title: Grayn anatomia

text: Grayn anatomiaan viitataan useissa populaarikulttuurin teoksissa; esimerkiksi "Greyn anatomia" -televisiosarjan nimi viittaa kyseiseen teokseen. Lisäksi Steven Soderbergh on ohjannut vuonna 1996 elokuvan, jonka on saanut nimensä tästä teoksesta.


title: Pentti Lahti (muusikko)

text: Pentti Lahti (s. 5. elokuuta 1945) on pitkän uran luonut saksofonisti. Saksofonin lisäksi ”kahdentoista puhaltimen Pena” hallitsee klarinetit, huilut sekä erinäisen määrän harvinaisia pillejä ja muita puhaltimia. Lahti on soittanut UMO Jazz Orchestrassa jo sen perustamisesta asti, vuodesta 1975. Lahdelle myönnettiin Yrjö-palkinto vuonna 1983.


title: Kerpen

text: Kerpen on kaupunki Nordrhein-Westfalenin osavaltiossa, läntisessä Saksassa. Se sijaitsee Erft-joen varrella, noin 20 kilometriä lounaiseen Kölnin suurkaupungista. Kerpen kuuluu Kölnin hallintopiiriin ja Rhein-Erft-Kreisin piirikuntaan. Vuoden 2006 lopussa kaupungin asukasluku oli 64 425. Sen pinta-ala on 113,94 neliökilometriä ja asukastiheys 565 as./km².


title: Kerpen

text: Kerpenille myönnettiin kaupunginoikeudet vuonna 1941. Nykyisen muotonsa kaupunki sai vuonna 1975, kun Kerpen ja Blatzheim, Buir, Manheim, Mödrath, Türnich, Brüggen, Balkhausen, Sindorf sekä Horrem liitettiin yhteen. Kerpenin nähtävyyksiin lukeutuu muun muassa linnat Burg Bergerhausen, Schloss Lörsfeld ja Schloss Türnich. Sillä on ystävyyskaupunkitoimintaa Puolan Oświęcimin () ja Belgian Sankt Vithin kanssa.


title: Kerpen

text: Formula 1 kuljettajat Michael Schumacher ja Ralf Schumacher ovat kotoisin Kerpenistä.


title: Leena Vähäkylä

text:
Leena Vähäkylä (s. 1960) on helsinkiläinen tietokirjailija. Hän on kirjoittanut teokset "Mieli keinussa – Tarinoita masennuksesta ja maniasta" (Kirjapaja 2004), "Hoidossa vai heitteillä? Mielenterveyspotilaana Suomessa" (Minerva 2006) ja "Työtä tehden – mielenterveyskuntoutuja työelämässä" (Kirjapaja 2009).
Vähäkylä toimittaa Suomen Akatemian ja Gaudeamuksen "Tutkitusti"-kirjasarjaa, jossa hän on toimittanut kirjan "Venäjän palatseissa ja kaduilla" (2015) yhdessä Markku Kivisen kanssa, "Ketä kiinnostaa?" (2013) yhdessä Jukka Reivisen kanssa ja "Kansan terveys, yksilön hyvinvointi" (2012), samoin Jukka Reivisen kanssa. Syksyllä 2015 ilmestyi asumista käsittelevä kirja "Kaikki kotona?", joka on toimitettu yhdessä Jouni Häklin ja Risto Vilkon kanssa. Syksyllä 2017 ilmestyi "Oppimisen tulevaisuus", joka myös on toimitettu Risto Vilkon ja Hannu Savolaisen kanssa. Syksyllä 2018 ilmestyy "Kiveen hakattu? Pyhät tekstit ja perinteet muutoksessa". Kirja on toimitettu yhdessä Martti Nissisen kanssa.


title: Porin suomalainen yhteislyseo

text: Porin suomalainen yhteislyseo (PSYL) on Porin keskustassa sijaitseva koulu, jossa toimivat Porin suomalaisen yhteislyseon koulu (vuosiluokat 7–9) sekä Porin suomalaisen yhteislyseon lukio. Vuonna 1926 perustettu koulu tunnettiin vuosina 1974–1993 nimellä Riihikedon koulu.


title: Porin suomalainen yhteislyseo

text: Porin suomalainen yhteislyseon koulurakennuksen vanhin osa on valmistunut vuonna 1934 ja sen on suunnitellut arkkitehti Elsa Arokallio. Keskustan ruutukaava-alueen eteläpuolella sijaitseva PSYL on osa niin sanottuja Riihikedon koulukortteleita, joihin kuuluvat lisäksi muun muassa vuonna 1912 rakennettu Cygnaeuksen koulu sekä entinen Porin suojeluskuntatalo eli Karhulinna (1928), jossa nykyään toimii Porin seudun steinerkoulu. Koulurakennukset kuuluvat Museoviraston määrittelemiin valtakunnallisesti merkittäviin rakennettuihin kulttuuriympäristöihin.


title: Porin suomalainen yhteislyseo

text: PSYL:n ensimmäinen laajennus tehtiin vuonna 1957, jolloin valmistui 17 uuden luokkahuonetta käsittänyt etelänpuoleinen siipirakennus. Vuonna 1964 puolestaan otettiin käyttöön niin sanottu "uusi puoli". Samalla koulun pääsisäänkäynti siirtyi nykyiseen paikkaansa. Uuden puolen suunnitteluvaiheessa oli mukana ajatus myös uimahallista, joka olisi sijainnut juhlasalin alla, mutta ajatus ei toteutunut.


title: Porin suomalainen yhteislyseo

text: Porin suomalaisen yhteislyseon koulu perustettiin vuonna 1926 aikana paikallisen naisten ompeluseuran aloitteesta. Yhdistys anoi opetusministeriöltä lupaa perustaa yksityinen 5-luokkainen oppikoulu ja suomenkielinen yhteislyseo, jossa pystyttäisiin tarjoamaan opetusta samanaikaisesti sekä tytöille että pojille. Toiminta alkoi 42 oppilaan voimin Suomalaisen naisliiton tiloissa Annankadulla. Lukuvuoden 1927–1928 PSYL toimi Linnankadun (nyk. Isolinnankatu) kansakoulussa. Sieltä se siirtyi joen toiselle puolelle niin sanottuun Sofian kouluun, jossa PSYL toimi lukuvuoden 1928 alusta joulukuuhun 1934. Sofian koulussa aloitettiin puuroaterian tarjoaminen oppilaille, minkä vuoksi PSYL sai vielä nykyäänkin tunnetun lempinimensä "Vellilä". Lukuvuonna 1930–1931 PSYL anoi lupaa antaa opetusta 8. vuosiluokkaan asti, jonka myötä siitä tuli yliopistoon johtava koulu. Ensimmäiset 12 ylioppilasta valmistuivat keväällä 1934.


title: Porin suomalainen yhteislyseo

text: PSYL:n oppilasmäärä kasvoi voimakkaasti heti alusta alkaen. Asianmukaiset koulutilat ja oma koulutalo olivat johtokunnan aikomus alusta alkaen, minkä myötä Porin kaupungilta anottiin tontti, joka luovutettiin koulutalon rakentamista varten Riihikedon kaupunginosasta. PSYL:n oma koulurakennus kohosi Cygnaeuksen koulun viereen joulukuussa 1934, ja opetus alkoi vuodenvaihteen jälkeen tammikuussa. Laajennuksia valmistui vuosina 1957 ja 1964, jälkimmäisen yhteydessä kouluun saatiin myös 40-paikkainen kielistudio.


title: Porin suomalainen yhteislyseo

text: PSYL:n ensimmäisenä rehtorina toimi filosofian maisteri Viljo Heinonen vuosina 1935–69. Hänen jäätyään eläkkeelle liikunnanopettaja Into Merilehti sai johdettavakseen Suomen suurimmaksi kasvaneen oppikoulun. Oppilasmäärä oli suurimmillaan lukuvuonna 1966-1967, jolloin oppilaita oli 1 359. Ylioppilaskokelaita oli parhaimmillaan 1970-luvun alussa yli 150. PSYL:n viimeinen lukuvuosi yksityisenä oppikouluna päättyi keväällä 1974, jolloin Suomessa siirryttiin peruskoulujärjestelmään. Samalla koulun omistajaksi tuli Porin kaupunki. Elokuussa 1974 toimintansa aloittivat nimenmuutoksen jälkeen Riihikedon lukio ja Riihikedon yläaste, joiden ensimmäiseksi rehtoriksi tuli liikunnanopettaja Mauri Jaakonsaari. Vuonna 1989 Riihikedon lukio, jossa PSYL:n perinteiden seurauksena oli ollut vahva matemaattis-luonnontieteellinen painotus, sai ensin luonnontieteelliseen kokeiluun ja lopulta vuonna 1994 luonnontieteellisen erikoislukion aseman. Vuotta aikaisemmin koulu oli saanut takaisin alkuperäisen nimensä Senioriyhdistyksen aloitteesta. PSYL:ssä toimivat myös vuonna 1981 perustettu musiikkiluokka sekä 1995 perustettu kuvaamataitoluokka.


title: Porin suomalainen yhteislyseo

text:
Porin suomalaisessa yhteislyseon koulussa opiskelee luokilla 7–9 noin 330 oppilasta. Opettajia on noin 30. Peruskoulussa toimivat myös musiikki- ja kuvataideluokat. Lisäksi koulun erikoisuutena ovat niin sanotut "pajaluokat", joilla opiskelee erityisopetusta tarvitsevia oppilaita. Koulun toinen erikoisuus on syksyllä 2006 alkanut englanninkielinen erikoisopetus.
Porin suomalaisessa yhteislyseon lukio tekee monipuolista yhteistyötä muun muassa Porin yliopistokeskuksen, Satakunnan ammattikorkeakoulun, Porin ammattiopiston sekä alueen yritysten kanssa. PSYL:n luonnontieteelliseen erikoislukioon valitaan vuosittain noin 15–20 opiskelijaa. Koulu sai monivuotisen kokeilun jälkeen opetusministeriöltä luonnontieteellisen erityistehtävän syksystä 1994 alkaen. Erikoislukioon haetaan erikseen ja valinta tapahtuu painotetun keskiarvon avulla. Painotettavat aineet ovat fysiikka, kemia ja biologia. Erikoislukion kursseihin kuuluu mm. laboratoriotöitä sekä tutustumiskäyntejä. Urheilulukiossa taas valmennetaan urheilijoita koulutyön ohella.


title: Porin suomalainen yhteislyseo

text: Porin Suomalaisen Yhteislyseon Seniorit ry on vuonna 1991 perustettu koulun entisten oppilaiden yhdistys. Sen tehtävänä on vaalia koulun perinteitä sekä tukea nykyisiä oppilaita mahdollisuuksien mukaan. Yhdistys on vuodesta 1999 lähtien valinnut määräajoin Kunniaseniorin koulun entisten oppilaiden joukosta.


title: Portugalin Grand Prix 1990

text: Portugalin Grand Prix 1990 oli Formula 1 -sarjan osakilpailu, joka ajettiin 23. syyskuuta 1990 Estorilin radalla Portugalissa. Kilpailun voitti Ferrarilla ajanut Nigel Mansell, jolle voitto oli kauden ensimmäinen.


title: Lenny Pickett

text: Lenny Pickett (s. 1954 Las Cruces New Mexico Yhdysvallat) on yhdysvaltalainen multi-instrumentalisti, joka on tullut tunnetuksi muun muassa Tower of Powerin saksofonistina. Vuodesta 1985 hän on ollut Saturday Night Live -televisio-ohjelman yhtyeen jäsen ja vuodesta 1995 sen musiikillinen johtaja.


title: Lenny Pickett

text: Pickett on käynyt koulua vain pakollisen vähimmäismäärän eikä hänellä juuri ole musiikinopintojakaan. Jo uransa alkuaikoina hän esiintyi Elton Johnin kanssa. Hän on myös tehnyt sovituksia David Bowielle, Talking Headsilla ja Laurie Andersonille ja soittanut saksofonia heidän kanssaan. Hän on säveltänyt omalle yhtyeelleen Borneo Hornsille ja saanut toimeksiantoja säveltää monenlaisille yhtyeille, teattereille ja tehnyt yhteistyötä tanssijoiden, runoilijoiden ja ohjaajien kanssa.


title: Lenny Pickett

text: Hän opettaa jazzsaksofonia New Yorkin yliopistossa.


title: Berryz kōbō

text: Berryz kōbō () oli japanilainen, Hello! Projectiin kuulunut j-pop-yhtye ja idoliryhmä. Se muodostettiin vuonna 2004, ja ensimmäisen singlensä "Anata nashi de wa ikite yukenai" ryhmä julkaisi samana vuonna.


title: Berryz kōbō

text: Seuraavina vuosina yhtye julkaisi runsaasti musiikkia ja monia hiteiksi nousseita kappaleita. Vuonna 2007 se osallistui NHK:n Kōhaku-utagassen -musiikkiohjelmaan. Berryz kōbō jäi määrittelemättömän pituiselle tauolle keväällä 2015.


title: Berryz kōbō

text: Ryhmään kuuluivat Saki Shimizu (s. 1991), Miyabi Natsuyaki (s. 1992), Momoko Tsugunaga (s. 1992), Chinami Tokunaga (s. 1992), Yurina Kumai (s. 1993), Maasa Sudō (s. 1992) ja Risako Sugaya (s. 1994).


title: Kirkkotekstiili

text: Kirkkotekstiili eli "paramentti" on tekstiilituote, joka on sijoitettu kirkkotilaan tai jota käytetään jumalanpalveluksen yhteydessä. Kirkkotekstiilit jaetaan yleisesti kolmeen osaan: Jumalanpalvelusvaatteet, ehtoollisliturgiaan käytetyt tekstiilit ja alttarin ja saarnastuolin koristeluun käytetyt tekstiilit.


title: Kirkkotekstiili

text: Kirkkotekstiileissä noudatetaan kirkkovuoden mittaan kunkin ajankohdan liturgisia värejä ja käytetään asiaankuuluvia kristillisiä symboleja.


title: Outlaw (albumi)

text: Outlaw on Alabama 3:n viides studioalbumi, joka julkaistiin 23. toukokuuta 2005.


title: Outlaw (albumi)

text: Albumi debytoi Britannian albumilistan sijalla 83.


title: Luettelo Alpes-de-Haute-Provencen kunnista

text: Tämä on luettelo Alpes-de-Haute-Provencen departementin kunnista Ranskassa. Departementissa on 200 kuntaa.


title: DJ Hugo

text: DJ Hugo on K-Tel International Finlandin julkaisema sekä levy-yhtiöiden City Recordsin, Mega Recordsin, Pitsch Controlin, Replay Recordsin ja ZYX-Recordsin yhteistyössä valmistunut hyväntekeväisyyskokoelmalevy, joka julkaistiin vuonna 1993.


title: DJ Hugo

text: Ilmestymisvuonaan jokaisesta myydystä DJ Hugo -CD-levystä ja C-kasetista ostaja tuki Lastenklinikoiden Kummien "Lapsen tähden" -kampanjaa yhdellä markalla.


title: DJ Hugo

text: Kokoelmalevyllä on 12 kappaletta, joista suurin osa käsittää sen ajan suosiossa ollutta eurodancea. Kappaleiden välissä Harri Hyttisen esittämä Hugo-peikko kertoo omia tarinoitaan ja esittelee tulevan kappaleen. Levyllä on myös neljä Hugo-aiheista musiikkikappaletta, joista yksi on Suomessa vuosina 1993–1995 esitetyn "Hugo"-televisiopeliohjelman tunnuskappale.


title: Powerhouse (Deep Purplen albumi)

text: Powerhouse on Deep Purplen kokoelmalevy, joka sisältää ennen julkaisemattomia konsertti- ja studioäänityksiä vuosilta 1969–1973.


title: Luettelo Hautes-Alpesin kunnista

text: Tämä on luettelo Hautes-Alpesin departementin kunnista Ranskassa. Departementissa on 177 kuntaa.


title: New, Live & Rare Vol. 1–3

text: New, Live & Rare on kolmiosainen ep-sarja, joka sisältää Deep Purplen harvinaisempaa studio- ja livemateriaalia.


title: New, Live & Rare Vol. 1–3

text: EP 1:EP 2:EP 3:


When We Rock, We Rock, and When We Roll, We Roll on Deep Purplen kokoelma-albumi vuodelta 1978. Sen julkaisi yhtyeen Amerikan levy-yhtiö Warner Bros.


title: Sinfonia nro 2 (Beethoven)

text: Ludwig van Beethovenin sinfonia nro 2 D-duuri (op. 36) valmistui vuosina 1801–1803.


title: Sinfonia nro 2 (Beethoven)

text: Beethoven lähti Heiligenstadtiin vuonna 1802 kuuroutensa vuoksi. Siellä hän aloitti varsinaisen toisen sinfoniansa sävellystyön. Hänen olisi ollut tarkoitus jo aikaisemmin siirtyä klassismista uuteen tyylilajiin, muttä hän siirtyi siihen vasta kolmannessa sinfoniassaan. Toinen sinfonia ensiesitettiin Theater an der Wienissä 5. huhtikuuta 1803. Sinfonia on omistettu Ruhtinas Lichnowskylle.


title: Sinfonia nro 2 (Beethoven)

text: Sinfonia kestää noin 36 minuuttia.


title: Ammunition Hillin taistelu

text: Ammunition Hill (hepr. גבעת התחמושת, "Giv'at HaTahmoshet") oli sotilastukikohta Jordanian hallitsemalla Scopusvuorella. Kukkulalla kuuden päivän sodassa käydyissä taisteluissa Israel valtasi Itä-Jerusalemin.


title: Ammunition Hillin taistelu

text: Israelin itsenäisyyssodan jälkeen tukikohta jäi jordanialaisille. Tukikohta koostui kymmenistä bunkkereista, joiden valtaaminen osoitettiin laskuvarjoprikaatille. Taistelu alkoi 2:30 ja päättyi aamulla 7:00.


title: Ammunition Hillin taistelu

text: Vuonna 1987 taistelupaikka julistettiin kansalliseksi muistopaikaksi ja Jerusalemin päivän pääseremonia pidetään siellä joka vuosi.


title: Konstituenttianalyysi

text: Sanalla konstituentti tarkoitetaan kielen rakenneosaa, lauseketta, joka koostuu yhdestä tai useammasta kielen yksiköstä, yleensä sanasta. Konstituenttianalyysi tutkii noiden kokonaisuuksien suhdetta toisiinsa. Oheisessa esimerkkikuvassa lause on jaettu karkeasti konstituentteihin.


title: Konstituenttianalyysi

text: Konstituentti- eli muodostinanalyysi on yksi tapa lähestyä lauseiden tutkimusta. Menetelmä on tyypillinen etenkin syntaksille eli lauseopille haluttaessa kuvata lauseiden osien välisiä hierarkkisia, lineaarisia tai viittaussuhteita. Näiden avulla pyritään löytämään lauseen eri rakenneosille, konstituenteille, omat tehtävänsä.


title: Konstituenttianalyysi

text: Konstituenttianalyysi kehittyi taksonomisen strukturalismin aikana Amerikassa 1800-luvun loppupuolella ja sen juuret ovat intiaanikielten tutkimuksessa. Uusia kieliä kartoitettaessa haluttiin päästä etenkin perille siitä, mitkä osat lausumissa olivat merkityksen kannalta kaikkein merkittävimpiä. Oli selvää, että osa sanoista oli mahdollista poistaa lauseesta ilman, että synnynnäinen kielenpuhuja tulkitsi vielä kokonaisuutta epäselväksi tai kieliopillisesti virheelliseksi. Verbejä lausahduksissa pidettiin universaaleina lauseenjäseninä ja analyysin avulla ne pyrittiin poimimaan kielellisistä ilmauksista. Hierarkkinen analyysi mahdollisti tämän.


title: Konstituenttianalyysi

text: Myös nykypäivän lingvistisessä kielen kuvauksessa konstituenttianalyysilla on vakiintunut sija, koska sen avulla saadaan helposti kuvattua jopa arkipäiväisiltä tuntuvia asioita, jotka hyvin tiedetään, mutta joiden perusteleminen voisi muutoin tuottaa päänvaivaa.


title: Konstituenttianalyysi

text: Lineaarisilla suhteilla tarkoitetaan lauseen peräkkäisyyssuhteita, toisin sanoen sitä konkreettista järjestystä, mihin lauseen osat joko luontevimmin asettuvat tai miten ne asetetaan lauseissa. Peräkkäisyyssuhteita säätelevät eri kielissä tietyt syntaktiset rajoitukset.


title: Konstituenttianalyysi

text: Konstituenttianalyysin hahmottamiseksi käytetään yleisesti apuna puukuvainta "(eli dependenssipuu, katso kuva)", jonka avulla pyritään jäsentämään joko lauseiden keskinäisiä tai niiden osien, konstituenttien, välisiä suhteita. Lineaariset eli peräkkäisyyssuhteet ovat helposti lauseesta hahmotettavissa, mutta hierarkioiden kanssa voidaan päätyä jo ongelmatilanteiden eteen, vaikka kyse olisi kielenoppijan omasta äidinkielestä.


title: Konstituenttianalyysi

text: Lauseen sisällä hierarkkiset erot tulevat parhaiten esiin kenties attribuuttien viittaussuhteita tutkittaessa. Lauseessa ”Pekka syö punaisen omenan” lienee selvää, että adjektiivilla "punainen" viitataan sanaan "omena" eikä värin mainitseminen ole lauseen kannalta olennaista, ellei sana ole erityisen painollinen. Kieliopillisesti siis yhtä pätevä lause olisi ”Pekka syö omenan” tai yksinkertaisimmillaan ”Pekka syö”. Tällaista ilmauksien karsintaa kutsutaan substituutioksi eli korvaustestiksi. Karsinnan avulla erotettavissa olevasta lauseen ytimestä, jonka subjekti ja predikaatti usein muodostavat, käytetään termiä neksus.


title: Konstituenttianalyysi

text: Lauseen ytimen selvittämisen jälkeen huomio keskittyy muuhun ilmauksen ainekseen ja siihen, miten osat kytkeytyvät lausahduksen ydinajatukseen. Puukuvain helpottaa tätä hahmottamista.


title: Konstituenttianalyysi

text: Lauseiden välinen hierarkia on selkeimmin kuvattavissa kenties pää- ja sivulauseiden kohdalla. Sivulauseet määrittävät aina päälausetta ja näin niiden välillä on selkeä arvojärjestys jo merkityksen kannalta, koska päälauseen on mahdollista esiintyä yksin.


title: Konstituenttianalyysi

text: Puukuvaimen rinnalla lauseen suhteita voidaan kuvata myös matematiikasta lainattujen sulkeiden avulla. Sulkeet asettuvat aina konstituenttien rajalle, ja mitä useampien sulkeiden sisään tietty sana sijoittuu, sitä alemmas se sijoittuisi puukuvaimessa. Sulkeiden käyttö on kuitenkin suhteellisen harvinaista alla konkretisoituvasta syystä.


title: Konstituenttianalyysi

text: Yksinkertaisia lyhyitä lauseita kuvattaessa konstituenttianalyysi on helppo ja havainnollinen kuvauskeino, mutta pitkien ja mutkikkaiden rakenteiden kuvauksessa puukuvaimen käyttö osoittautuu hankalaksi. Lisäksi ongelmia tuo se, että monissa maailman kielissä lausekkeet eivät järjesty aina loogisesti peräkkäin ja viittaussuhteet saattavat ylettyä lauseissa kovinkin kauas, jolloin täsmällinen kuvaaminen voi muuttua mahdottomaksi.


title: Konstituenttianalyysi

text: Konstituenttianalyysin toinen heikkous paljastuu verrattaessa lauseita niiden merkitykseen ja toisiin lauseisiin. Analyysimenetelmää onkin kritisoitu juuri muotokeskeisyydestään, eikä sen tapa kuvata lauseita aina vastaa kielenpuhujan tajua lausahduksista, sillä pelkän tekstin muodon ympärille linkittyy todellisessa kielenkäytössä paljon muitakin merkitykseen vaikuttavia ominaisuuksia, joita analyysi ei näytä (esimerkiksi äänenpaino, lauseyhteys ja ensyklopedinen tieto). Tämä on kielitieteen kannalta ongelmallista, sillä luonnollista kieltä ei ole mielekästä tutkia menetelmin, jotka eivät vastaa todellisuutta. Tästä ajatuksesta Noam Chomsky lähtikin muotoilemaan generatiivista transformaatiokielioppia, jossa konstituenttien lisäksi huomioidaan myös merkitystaso.


title: Konstituenttianalyysi

text: Lievistä vajavuuksistaan huolimatta konstituenttianalyysi on edelleen käyttökelpoinen sekä havainnollinen tapa jäsentää lauseiden osia.


title: Konstituenttianalyysi

text: Lauserakennekieliopiksi kutsutaan kuvausmetodia, jonka avulla voidaan selvittää, millaisista lausekkeista lause koostuu.


title: Konstituenttianalyysi

text: Konstituenttien tutkiminen konstituenttianalyysin keinoin johti strukturalismin vaikutuksesta vahvaan käsitykseen siitä, että sanat eivät ota sattumanvaraisesti paikkaansa jonakin lauseen osana vaan tietyillä rakenneosilla on selkeitä yhteisiä ominaisuuksia. Tällöin erotettiin toisistaan nominaalilauseke "(NP, nominal phrase)" ja verbilauseke "(VP, verbal phrase)". Erottelun taustalla olivat lähinnä merkitykseen, käyttöön ja muotoon perustuvat syyt. Nominaalilausekkeet koostuivat luontevimmin substantiiveista ja toimivat lauseessa mm. subjektina tai objektina.


title: Konstituenttianalyysi

text: Jaon jälkeen ajauduttiin tutkimaan myös sääntöjä, joiden varassa kielenpuhuja liittää lausahduksia peräkkäin. Jo aikaisemmin verbi oli nähty universaaliksi lauseenosaksi, jota ei voi jättää lauseesta pois ymmärrettävyyden kärsimättä, mutta lauserakennekieliopin piirissä nuo säännöt pyrittiin pukemaan eksaktiin kirjalliseen muotoon. Havaittiin että verbilauseke voi yksin muodostaa lauseen (S → VP), mutta nominaalilauseke ei. Kaikkein yleisimmäksi transitiiviseksi lausetyypiksi muotoiltiin S → NP + VP (eli lause koostuu yhdestä nominaalilausekkeesta ja verbilausekkeesta) ja intransitiiviseksi S → NP + VP + NP, jossa viimeinen konstituentti edustaa yleensä lauseen objektia.


title: Konstituenttianalyysi

text: Muutosnuolen avulla pyrittiin kuvaamaan yleisimmät lausekkeiden yhdistymistavat ja näin muodostui pohja uudelleenkirjoitussäännöstölle eli prosessille, jossa ilmaukset kirjoitetaan auki kuvaustavalle ominaisia merkkejä käyttäen.


title: Sivuaine

text: Sivuaine on yliopistotutkintoon kuuluva opintokokonaisuus, jonka opiskelija suorittaa pääaineen lisäksi. Tavallisesti sivuaine on jollain tavalla pääaineopintoja tukeva aine. Sivuaineen laajuus vaihtelee yliopistoittain ja saattaa laajuudeltaan olla yhtä suuri kuin pääaine.


title: Sivuaine

text: Helsingin yliopistossa puhutaan nykyään sivuaineiden sijaan toisen tieteenalan opinnoista sekä pääaineiden sijaan koulutusohjelmista ja niiden opintosuunnista.


title: Braine-le-Château

text: Braine-le-Château (, ) on kunta Belgiassa, Vallonian Brabantin provinssissa. Pinta-alaa Braine-le-Châteaulla on 22,7 neliökilometriä. 1. tammikuuta 2007 kunnassa asui 9 517 asukasta ja asukastiheys oli 419 as./km². Kunnan pormestarina toimii Gérard Lemaire.


title: Braine-le-Château

text: Kunnassa sijaitsee myös kylä nimeltään Wauthier-Braine ().


title: Braine-le-Château

text: Braine-le-Châteaussa on säilynyt paljon keskiaikaisia rakennuksia.


title: Shia LaBeouf

text: Shia Saide LaBeouf (laus. /ʃaɪə ləˈbʌf/; s. 11. kesäkuuta 1986 Los Angeles, Kalifornia, Yhdysvallat) on yhdysvaltalainen Daytime Emmy -palkittu näyttelijä, joka tuli tunnetuksi teini-ikäisenä televisiosarjasta "Even Stevens" sekä myöhemmin elokuvista kuten "Transformers", "Indiana Jones ja kristallikallon valtakunta" ja "Paranoia".


title: Shia LaBeouf

text: LaBeouf syntyi vuonna 1986 Los Angelesissa Jeffrey LaBeoufille ja Shayna Saidelle. Hänen vanhempansa ovat eronneet, ja Shia on asunut äitinsä luona Los Angelesissa. Hän aloitti uransa stand up -koomikkona lähipaikoissa, kuten kahviloissa ja ravintoloissa.


title: Shia LaBeouf

text: Näyttelemiseen LaBeouf innostui nähdessään ystävänsä esiintyvän televisiosarjassa "Tohtori tuli kaupunkiin". Etsittyään itselleen agentin LaBeouf esiintyi jo vuonna 1999 ensimmäisessä pääosassaan televisiosarjassa "Even Stevens", jossa hän esitti Louis Stevensiä. Sarja kesti aina vuoteen 2003 asti, jonka aikana LaBeouf palkittiin Daytime Emmyllä. Sarjan jälkeen hän esiintyi useissa elokuvissa, kuten "", "I, Robot", "Constantine" ja "Paranoia". LaBeoufin toinen merkittävin rooli oli päärooli vuonna 2007 elokuvassa "Transformers", josta hänet palkittiin muun muassa Teen Choice -palkinnolla vuonna 2007. Hän ääninäytteli hahmoaan lisäksi elokuvaan perustuvassa videopelissä "".


title: Shia LaBeouf

text: LaBeouf esiintyi myös elokuvassa "The Battle of the Shaker Hights", jonka tekemistä kuvattiin ohjelmaan "Haluatko leffaohjaajaksi?" ("Project Greenlight"). LaBeouf oli pääosassa vuonna 2008 ensi-iltansa saaneessa "Indiana Jones ja kristallikallon valtakunta" -elokuvassa.


title: Shia LaBeouf

text: Näyttelemisen ohella LaBeouf on työskennellyt monessa taideprojektissa brittiläisen Luke Turnerin ja suomalaisen Nastja Säde Rönkön kanssa. Projekteja on ollut muun muassa "#IAMSORRY", jossa LaBeouf käveli julkisissa tapahtumissa paperipussi päässä tai "#ALLMYMOVIES", jossa LaBeouf katsoi kaikki elokuvansa yhtäjaksoisesti.


title: Shia LaBeouf

text: Huhtikuussa 2017 taiteilijaryhmä aloitti "#ALONETOGETHER" -projektin, jossa taiteilijat asuivat kuukauden eri mökeissä ilman yhteyksiä ulkomaailmaan paitsi Helsingin Kiasma-museoon lähetetty live-nauhoite. Kiasman yleisö oli kolmen mikrofonin kautta yhteydessä mökin asukkaisiin, taiteilijat kirjoittivat yleisölle tekstiviestejä.


title: Kontula (täsmennyssivu)

text: Kontula voi tarkoittaa:


title: Laysaninsorsa

text: Laysaninsorsa ("Anas laysanensis") on äärimmäisen uhanalainen pienikokoinen sorsalintu.


title: Laysaninsorsa

text: Laysaninsorsa kasvaa noin 40 cm pitkäksi. Pää on tummanruskea, vihreään vivahtava. Silmän ympärillä on valkoinen, leveä, epätasainen rengas. Muu osa vartalosta on kastanjanruskean ja tummanruskean läikikäs. Koiraan nokka on vihreä, naaraan ruskeankeltainen.


title: Laysaninsorsa

text: Laysaninsorsa on endeeminen laji Havaijin saaristossa. Nykyisin niitä on jäljellä enää kolmella eristyneellä saarella.


title: Erkki Korpi

text: Erkki Matias Korpi (26. helmikuuta 1920 Pirkkala – 6. toukokuuta 1988) oli Mannerheim-ristin ritari.


title: Erkki Korpi

text: Sotamies Korpi oli jatkosodassa konepistoolimiehenä Jalkaväkirykmentti 7:n toisen pataljoonan (II/JR 7) jääkärijoukkueessa aina Äyräpäässä tapahtuneeseen haavoittumiseensa 23. kesäkuuta 1944 asti.


title: Erkki Korpi

text: Korpi nimitettiin Mannerheim-ristin ritariksi 21. marraskuuta 1943 numerolla 125. 2. divisioonan komentaja kenraalimajuri Ilmari Martola perusteli ritariksi nimittämisehdotustaan muun muassa seuraavasti: "Sotamies Erkki Matias Korpi on toiminut aivan sodan alusta saakka konepistoolimiehenä. Tällöin hän on osoittanut erittäin suurta rohkeutta ja kylmäverisyyttä kaikissa taistelutilanteissa."


title: Erkki Korpi

text: Siviiliammatiltaan Korpi oli maanviljelijä.


title: Radoslav Nesterovič

text: Radoslav "Rasho" Nesterovič (s. 30. toukokuuta 1976 Ljubljana) on slovenialainen ammattilaisuransa lopettanut koripalloilija.


title: Radoslav Nesterovič

text: Nesterovič aloitti NBA-uransa 1998 Minnesota Timberwolvesin riveissä. Hän edusti seuraa viisi kautta. Vuosina 2003–2006 hän pelasi San Antonio Spursissa ja vuosina 2006–2008 Toronto Raptorsissa. Kesällä 2008 hänet myytiin Indiana Pacersiin. Nesterovič pelasi NBA:ssa 811 runkosarjaottelua ja 64 pudotuspeliä.


title: Etapit 11–21 Espanjan ympäriajossa 2007

text: Vuoden 2007 Espanjan ympäriajon etappien 11–21 tulokset:


title: Kööpenhaminan Tivoli

text: Kööpenhaminan Tivoli on tanskalainen, maailman toiseksi vanhin huvipuisto. Se sijaitsee Kööpenhaminan keskustassa rautatieasemaa vastapäätä. Huvipuiston pinta-ala on kahdeksan hehtaaria, joka vastaa noin yhdeksää isoa kaupunkikorttelia. Tähän päivään mennessä noin 300 miljoonaa ihmistä on maksanut pääsymaksun Tivoliin. Vuosittain siellä käy noin 4,5 miljoonaa ihmistä.


title: Kööpenhaminan Tivoli

text: Upseeri Georg Carstensen sai huvipuistolle kuninkaallisen toimiluvan ja yleisölle se avasi ovensa 15. elokuuta 1843 nimellä "Tivoli & Vauxhall". Nimen loppuosa pudotettiin pois vuonna 2004. Alussa tivoliin kuului vain kaksi huvilaitetta: karuselli ja vuoristorata. Lisäksi siellä saattoi pelata pelejä kuten biljardia. Carstensen suunnitteli itse valtaosan huvipuiston paviljongeista ja ravintoloista. Jäljellä niistä ei ole enää ainoatakaan. Sen sijaan puinen vuoristorata vuodelta 1914 on yhä käytössä.


title: Kööpenhaminan Tivoli

text: Tivoliin kuuluu kaikenikäisille suunnattujen huvilaitteiden lisäksi useita ravintoloita ja kahviloita ja siellä järjestetään komediateatterin esityksiä sekä konsertteja. Tivolin musiikkiperinteet aloitti säveltäjä ja kapellimestari Hans Christian Lumbye, joka tuli Tivolin musiikilliseksi johtajaksi perustamisvuonna 1843 ja toimi tässä tehtävässä 30 vuotta. Hänen sävellyksensä Samppanjagaloppi muodostui jo varhain Tivolin vuosittaisten avajaisten alkusävelmäksi, ja sitä se on edelleen.


title: Kööpenhaminan Tivoli

text: Tivoli on auki kesäkautena toukokuun ensimmäisestä päivästä syyskuun puoliväliin ja nykyisin myös marras-joulukuussa joulukarnevaalien merkeissä. Tivoli on kuuluisa näyttävästä iltavalaistuksestaan sekä koristuksistaan muun muassa halloweenin aikana. Tivolin vanhin, suurin ja suosituin laite on vuonna 1914 rakennettu Vuoristorata eli Rutschebane. Katettu rata on tehty vuoristoa muistuttavaksi maisemaksi. Se on 720 metrin pituinen ja suurin nopeus radalla on noin 50 km/h. Rutschebane on maailman kolmanneksi vanhin puinen vuoristorata. Kesäkauden aikana sillä on 1,2 miljoonaa kävijää.


title: Chelengk

text: Chelengk oli osmanien valtakunnan kunniamerkki. Itse kunniamerkki oli turbaanikoriste.


title: Chelengk

text: Sulttaani Selim III myönsi chelengkin amiraali Horatio Nelsonille Niilin taistelun jälkeen.


title: Rasalahti

text: Rasalahti eli Novinka () on maaseututaajama Leningradin alueella Tienhaaran kunnassa Venäjällä Suomen Neuvostoliitolle luovutetulla alueella. Se sijaitsee muutaman kilometrin päässä Viipurista länteen, Suomeen vievän E18-tien (M10) varrella. Asukasluku vuonna 2008 oli 299.


title: Rasalahti

text: Suomelle kuuluessaan Rasalahden kylä oli osa Viipurin maalaiskuntaa. Kylä sijaitsi Viipurinlahdesta länteen työntyvän Rasalahden pohjukan ympärillä. Nykyisin Rasalahti on lähes umpeenkasvanut. Kylään kuului myös Lammassaari keskeltä Rasalahtea. Rasalahden naapurikyliä olivat Pien-Merijoki, Lahti, Kärki, Ahokas, Haankylä ja Naulasaari. Rasalahdella oli myös lyhyen matkaa rajaa Viipurin kaupungin kanssa.


title: Rasalahti

text: Rasalahden halki kulki valtatie 7 Helsingistä Viipuriin. Kylän asutus oli keskittynyt valtatien molemmin puolin sekä tien ja merenlahden väliselle alueelle. Omaa kansakoulua Rasalahdessa ei ollut, vaan koulua käytiin läheisessä Kiiskilän kylän kansakoulussa. Vuonna 1937 Rasalahdessa oli 92 asukasta. Samana vuonna kylässä oli 315 ha metsää, 125 ha peltoa ja 20 ha niittyä. Kylässä toimi Rasalahden maidonmyyntiosuuskunta, joka myi maitonsa Valiolle Viipuriin.


title: Rasalahti

text: Talvisodassa Rasalahti pysyi Suomen hallussa sodan loppuun asti, mutta Moskovan rauhassa se oli muun Viipurin maalaiskunnan mukana luovutettava Neuvostoliitolle. Asukkaat oli evakuoitu jo sodan aikana muualle Suomeen. Jatkosodassa luovutetut alueet valloitettiin takaisin vuonna 1941 ja kyläläiset pääsivät palaamaan koteihinsa. Uusi evakuointi oli kuitenkin edessä kesällä 1944.


title: Cosmos Tango

text: Cosmos Tango oli helsinkiläinen yhtye, joka perustettiin vuonna 1995. Yhtye osallistui rockin SM-kisoihin vuonna 1997 ja voitti sen.


title: Victoriankonnamonni

text: Victoriankonnamonni ("Xenoclarias eupogon" vanh. "Clarias eupogon") on äärimmäisen uhanalainen kalalaji, sukunsa ainoa laji. Se elää vain Kenian järvissä Victoriajärven vesistössä. Se on saattanut kuolla sukupuuttoon, osittain ylikalastuksen takia, osittain siksi että niilinahven ("Lates niloticus") syö viktoriankonnamonneja.


title: Victoriankonnamonni

text: Viktoriankonnamonni kasvaa noin 20 cm pitkäksi.


title: Kiiskilä (Viipurin mlk)

text: Kiiskilä oli kylä Viipurin maalaiskunnassa Suomen Neuvostoliitolle luovuttamalla aleella. Nykyisin Kiiskilän alue kuuluu Venäjän Leningradin alueen Viipurin piiriin, mutta alueella ei ole asutusta. Kiiskilä sijaitsi Viipurin maalaiskunnan länsiosassa Vahvialan vastaisella rajalla. Sen naapurikyliä olivat Viipurin maalaiskunnan alueella Vahvaniemi, Piispansaari, Porkansaari ja Ahokas. Kylässä sijaitsee Kiiskilän kartano


title: Kiiskilä (Viipurin mlk)

text: Kiiskilä sijaitsi Viipurin maalaiskunnan länsirajalla Viipurinlahden rannalla. Kylän pohjoisosan kautta kulki valtatie 7. Vuonna 1937 Kiiskilässä oli 49 asukasta. Kiiskilän koulupiiriin kuuluvissa pikkukylissä oli asukkaita samana vuonna seuraavanlaisesti: Kärki 38, Lahti 23, Vahvaniemi 6 ja Mälkki 62 asukasta. Kiiskilässä oli kansakoulu ja Viipurin Osuusliikkeen myymälä.. Kylässä toimi nuorisoseura ja marttayhdisty (per. 1934). Vuonna 1937 Kiiskilässä oli 622 ha metsää, 83 ha peltoa ja 25 ha niittyä.


title: Kiiskilä (Viipurin mlk)

text: Kiiskilän kansakoulupiiri käsitti Kiiskilän lisäksi Ahokkaan, Haan, Kärjen, Lahden, Mälkin, Porkansaaren, Rasalahden ja Vahvaniemen kylät sekä osia Hapenensaaren kylästä. Vuonna 1939 Kiiskilän kansakoulussa oli 3 opettajaa ja 87 oppilasta.


title: Kiiskilä (Viipurin mlk)

text: Talvisodan aikana Kiiskilän asukkaat evakuoitiin muualle Suomeen. Moskovan rauhassa Viipurin maalaiskunta Kiiskilä mukaan lukien siirtyi Neuvostoliitolle. Jatkosodassa luovutetut alueet valloitettiin takaisin vuonna 1941 ja kyläläiset pääsivät palaamaan koteihinsa. Uusi evakuointi oli kuitenkin edessä kesällä 1944.


title: Kärki

text: Kärki voi tarkoittaa seuraavia:


title: Mälkki

text: Mälkki tarkoittaa seuraavia:


title: Kiinan naisten jalkapallomaajoukkue

text: Kiinan naisten jalkapallomaajoukkue edustaa Kiinaa naisten jalkapallon kansainvälisissä otteluissa. Se oli mukana kaikissa naisten jalkapallon MM- ja olympiaturnauksissa, kunnes jäi vuoden 2011 MM-kisojen ja vuoden 2012 olympiakisojen ulkopuolelle.


title: Kiinan naisten jalkapallomaajoukkue

text: Atlantan 1996 olympialaisissa se sai hopeaa. Välierässä joukkue voitti Brasilian 3–2 Sun Qingmein yhdellä ja vaihtopelaaja Wei Haiyingin kahdella maalilla. Finaalissa se hävisi Yhdysvalloille 1–2 Sun Wenin pystyttyä ainoana kiinalaispelaajana maalintekoon. Sun Qingmei oli turnauksessa joukkueensa paras maalintekijä kolmella maalillaan. Sydneyn 2000 olympialaisissa Kiina jäi neljän joukkueen alkulohkossaan kolmanneksi ja sijoittui koko turnauksessa viidenneksi. Ateenan 2004 olympialaisissa se jäi kolmen joukkueen alkulohkossaan viimeiseksi ja lopullinen sijoitus oli yhdeksäs. Kotikisoissaan Pekingissä 2008 se oli alkulohkonsa ykkönen voitettuaan Ruotsin 2–1 ja Argentiinan 2–0 sekä pelattuaan Kanadan kanssa tasan 1–1. Puolivälierissä se hävisi Japanille maalein 0–2.


title: Kiinan naisten jalkapallomaajoukkue

text: Naisten ensimmäiset maailmanmestaruuskilpailut järjestettiin Kiinassa 1991. Emäntäjoukkue voitti alkulohkonsa mutta hävisi puolivälierässä Ruotsille 0–1. Vuoden 1995 MM-kisoissa Kiina sijoittui neljänneksi. Se sijoittui alkulohkossaan toiseksi ja voitti puolivälierässä Ruotsin rangaistuspotkukilpailun jälkeen mutta hävisi välierässä Saksalle 0–1 ja pronssiottelussa Yhdysvalloille 0–2. Alkulohkossa Kiina ja Yhdysvallat olivat pelanneet tasan.


title: Kiinan naisten jalkapallomaajoukkue

text:
Yhdysvalloissa 1999 pelatuissa MM-kisoissa Kiina voitti alkulohkonsa. Puolivälierässä se voitti Venäjän 2–0 Pu Wein ja Jin Yanin viimeistelemillä maaleilla ja välierässä Norjan 5–0 Liu Ailingin ja Sun Wenin tehtyä kaksi maalia ja Fan Yunjien tehtyä yhden maalin. Finaalissa Kiina ja Yhdysvallat eivät onnistuneet maalinteossa varsinaisella peliajalla eivätkä jatkoajalla mutta rangaistuspotkukilpailussa Yhdysvallat oli parempi maalein 4–5, joten Kiina sai hopeaa. Vuoden 2003 kisoissa Kiina voitti alkulohkonsa mutta hävisi puolivälierässä Kanadalle 0–1.
Vuoden 2007 MM-kisat pelattiin Kiinassa. Ruotsalaisen Marika Domanski-Lyforsin valmentama emäntäjoukkue voitti alkulohkossaan Tanskan 3–2, hävisi Brasilialle 0–4 ja voitti Uuden-Seelannin 2–0. Puolivälierissä Kiina hävisi Norjalle 0–1. Joukkueen maalintekijät MM-turnauksessa olivat Li Jie (2 maalia), Bi Yan (1), Song Xiaoli (1) ja Xie Caixia (1).


title: Kiinan naisten jalkapallomaajoukkue

text: Vuoden 2011 MM-kisat ovat ensimmäinen arvoturnaus, johon Kiina ei selviytynyt. Joukkue jäi neljänneksi kotikentällä pidetyssä Aasian mestaruusturnauksessa häviten viimeisen kisapaikan ratkaisseen pronssiottelun Japanille 2-0.


title: Kiinan naisten jalkapallomaajoukkue

text: Vuoden 2015 MM-kisoissa Kanadassa Kiina hävisi alkulohkossa emäntämaalle 0–1, voitti Alankomaat 1–0 ja pelasi Uuden-Seelannin kanssa tasan 2–2. Kiina sijoittui alkulohkossaan toiseksi. Neljännesvälierissä Kiina voitti Kamerunin 1–0 mutta sen kisat päättyivät puolivälierätappioon Yhdysvalloille maalein 0–1.


title: Kurenalan koulu

text: Kurenalan koulu oli Pudasjärven keskustaajamassa Kurenalla sijaitseva peruskoulu, jossa opiskelivat keskustassa asuvat esikoululaiset sekä 1–6 luokkalaiset.


title: Kurenalan koulu

text: Koulurakennus valmistui vuonna 1956. Kunnassa siirryttiin peruskouluun vuonna 1972.


title: Kurenalan koulu

text: Koulu lakkautettiin vuonna 2016 Pudasjärven hirsikampuksen avauduttua.


title: Kurenalan koulu

text: Vuonna 1956 valmistunut tiilirunkoinen Kurenalan koulu sijaitsee Kuusamontien (valtatie 20) ja Jukolantien–Rimmintien risteyksessä. Koulun yhteydessä on pallokenttä. U-muotoinen koulurakennus muodostuu kahdesta kolmikerroksisesta siivestä ja matalammasta siivestä, jossa on yhdistetty juhla- ja liikuntasali. Lisäksi tontilla on opettajien asuinkerrostalo, jossa asui parhaimmillaan kaksitoista perhettä, yhteensä yli kolmekymmentä henkeä.


title: Aggregointi

text: Aggregointi on tilastotieteessä pienemmille havaintoyksiköille laskettujen tunnuslukujen yhdistämistä tai summaamista laajempien havaintoyksiköiden tasolle. Aggregaattisuureita tarkastellaan etenkin makrotaloustieteessä. Esimerkiksi inflaation laskemiseksi muodostetaan hintaindeksi, jossa aggregoidaan yksittäisten hyödykkeiden hinnat koko kansantalouden tasolle. Samoin esimerkiksi tuotetut aineelliset ja aineettomat hyödykkeet aggregoituvat mm. bruttokansantuotteeksi, palvelutasoksi sekä uusiksi työpaikoiksi ja hyvinvoinnin lisäykseksi.


title: Killer Croc

text: Killer Croc on DC Comicsin sarjakuvamaailmassa esiintyvä fiktiivinen rikollinen ja sarjakuvasankari Batmanin verivihollinen. Hahmo esiintyi ensi kerran "Batman"-sarjakuvalehden numerossa 357 maaliskuussa 1983. Hahmon ovat luoneet Gerry Conway ja Don Newton.


title: Killer Croc

text: Hahmoa on tavattu Batmanin maailmassa harvoin, ja hahmon viimeisin esiintyminen on Warner Brosin elokuvassa Suicide Squad vuonna 2016.


title: Killer Croc

text: Killer Croc, oikealta nimeltään Waylon Jones syntyi Floridan slummialueella. Hänellä oli perinnöllinen sairaus, jonka vuoksi Waylonilla on suomuinen iho ja matelijan tapainen ulkonäkö. Häntä kiusattiin jo pienestä lähtien koulussa ja kotona, jonka seurauksena Waylon ryhtyi rikolliseksi. Hän vietti murrosikänsä nuorisovankilassa. Päästyään pois vankilasta, Waylon sai töitä karnevaalin sivunäytöksestä, jossa hän sai taiteilijanimekseen "Killer Croc." Jätettyään karnevaalin Waylon katosi julkisuudesta jälleen rikollisten alamaailmaan, jossa hän pääsi kaikkien tietoisuuteen, kun hän kiristi Mustekala-nimistä rikollista. Mustekala yritti koota Gothamin rikolliset yhteen, mutta Waylon ehti tappaa hänet ja otti lopullisesti uudeksi nimekseen Killer Croc.


title: Killer Croc

text: Suomessa tämä tarina sai huipennuksensa Teräsmies-lehden numerossa 4/1984, jossa Crocia käsittelevä Batman-tarina julkaistiin lehden jatkosarjana nimellä "Kuristava ote".Mutaation seurauksena hänellä on matelijan kyvyt ja yli-inhimilliset voimat, nopeus, ketteryys, kestävyys ja sisu.


title: Ertholmene

text: Ertholmene on pieni Tanskalle kuuluva linnoitettu saariryhmä Bornholmin koillispuolella Itämeressä. Ryhmän pääsaaret ovat Christiansø, Frederiksø ja Græsholm. Näistä kaksi ensimmäistä ovat asuttuja, Græsholm puolestaan on rauhoitettu lintujensuojelualue. Saariryhmä tunnetaan myös suurimman saarensa, Christiansøn nimellä. Saari on suoraan Tanskan puolustusministeriön alaisuudessa, eikä kuulu mihinkään kuntaan.


title: Ertholmene

text: Lisäksi saariryhmään kuuluu useita pienempiä luotoja, tunnetuimpana Tanskan itäisin piste, Østerskær.


title: Ertholmene

text: Christiansø:n kotisivu


title: Toonstruck

text: Toonstruck on vuonna 1996 julkaistu seikkailupeli, joka yhdistää videokuvatun päähahmon ja animoidun ympäristön. Pelin kehittäjä on Burst Studios, ja julkaisija Virgin Interactive. Pelissä Christopher Lloydin esittämä animaattori Drew Blanc ajautuu omaan piirrosmaailmaansa.


title: Toonstruck

text: Drew Blanc on "Fluffy Fluffy Bun Bun Show" -animaatiosarjan alkuperäinen luoja ja animaattori. Sarja on saavuttanut suuren suosion, mutta siinä esiintyvät söpöt, puhuvat jänishahmot ällöttävät häntä. Blancin itsensä arvostama luomus, Flux Wildly, sarkastinen ja näsäviisas purppura olento, ei ole hänen yrityksistään huolimatta saanut omaa ohjelmaansa. Blancin pomo, Sam Schmaltz, antaa hänelle tehtävän kehittää yhtiön menestyssarjaan uuden hahmon seuraavaan aamuun mennessä. Masentunut ja äkillisestä luovuuskatkosta kärsivä taiteilija kuitenkin nukahtaa pian työnsä ääreen. Hän herää varhain aamulla ja huomaa televisionsa olevan päällä, ja "Fluffy Fluffy Bun Bun Show":n alkavan. Yhtäkkiä Blanc siirtyy kaksiulotteiseen piirrosmaailmaan, jossa asustavat hänen omat luomuksensa. Pian hän tapaa sekä Flux Wildlyn että Fluffyn ja huomaa, että kuvitteellinen paratiisi on turmeltumassa, ja sen aiheuttaa uusi ilkeä hahmo, joka käyttää aseenaan sädettä, joka muuttaa sekä lempeän lapsekkaat maisemat että piirroshahmot synkiksi, vääristyneiksi ja aikuismaisiksi versioiksi itsestään. Blanc saa yhdessä Fluxin kanssa tehtäväkseen etsiä ja pysäyttää ilkimyksen ja palauttaa rauhan ja harmonian maahan. Vastineeksi hän saa turvallisen paluumatkan takaisin omaan maailmaansa.


title: Toonstruck

text: "Toonstruck" käyttää minimalistista osoita-ja-klikkaa () -käyttöliittymää, missä ainoa jatkuvasti näkyvä HUD on "pohjaton säkki" (), jossa säilytetään pelaajan keräämiä esineitä. Osoittimen ikoni vaihtuu kohteesta riippuen valkoisesta hansikkaasta nuoleen.


title: Toonstruck

text: Pelin julkaisuversio sisältää vain puolet alun perin suunnitellusta materiaalista. Juuri ennen betaversion julkaisua peli puolitettiin. Ylijääneestä materiaalista suunniteltiin pelille jatko-osaa, jota ei kuitenkaan koskaan julkaistu. Joitakin käyttämättömiä taustoja, animaatioita ja kuvia alkuperäisestä pelistä on nähtävillä peliä tehneen animaattorin kotisivuilla.


title: Toonstruck

text: Esimerkiksi Windows XP -kokoonpanoilla peliä voi pelata ilmaisella DOSBox-emulaattoriohjelmalla täysin yhteensopivasti.


title: Chuck Close

text: Chuck Close (alun perin Charles Thomas Close, s. 5. heinäkuuta 1940) on yhdysvaltalainen taidemaalari ja valokuvaaja. Hän on tunnetuimpia fotorealismin edustajia.


title: Chuck Close

text: Suurin osa Closen töistä on valtavia muotokuvamaalauksia, jotka perustuvat valokuviin. Close on maalannut muotokuvia useista kuuluisuuksista, kuten Philip Glassista ja Kate Mossista.


title: Chuck Close

text: Close toteuttaa pikkutarkat työnsä ruudukon avulla. Hän piirtää valokuvan päälle ruudukon ja tekee saman ruudukon kankaalle. Sen jälkeen hän kopioi valokuvan maalaukseksi ruutu kerrallaan. Hän on ollut Yhdysvaltain taiteiden ja kirjallisuuden akatemian jäsen vuodesta 1992, ja hänelle myönnettiin vuonna 2000 National Medal of Arts.


title: Chuck Close

text: Sairaus jätti Closen vuonna 1988 neliraajahalvaantuneeksi, mutta taiteilija on jatkanut uraansa menestyksellä vammautumisensa jälkeenkin.


title: Antti Seppä

text: Antti Seppä (s. 21. maaliskuuta 1947 Seinäjoki) on suomalainen näyttelijä. Hän on näytellyt muun muassa televisiosarjoissa "Reinikainen" (1982–1983), "Autovaras" (1991), "Pelastajat" (1998) sekä "Salatut elämät" (2016–2017).


title: Antti Seppä

text: Seppä valmistui Suomen Teatterikoulusta 1970. Hän on ollut kiinnitettynä Seinäjoen kaupunginteatterissa 1970–1973, Hämeenlinnan kaupunginteatterissa 1973–1975 ja 1975–2010 eläkkeelle jäämiseensä saakka Tampereen Työväen Teatterissa.


title: Antti Seppä

text: Sepän rooleja ovat muun muassa "Täällä Pohjantähden alla" III:n Akselin rooli (1977), "Uutterassa aisankannattajassa" Brunon rooli (1977, näytelmissä "Viime kesänä" Shamaninovin roolin (1977) ja "Sirkuspelle Hermanni" Sirkustarkastajan roolin (1982). Hän on tehnyt myös musiikkiteatteria, ajankohtaista draamaa ja klassikoita. Seppä on vieraillut muun muassa Pyynikin Kesäteatterissa, Seinäjoen kesäteatterissa ja Ilmajoen Musiikkijuhlilla.


title: Antti Seppä

text: Hän on myös tehnyt televisiotöitä, kuten komediasarjassa "Reinikainen" konstaapeli Katajan roolin ja MTV3:n saippuasarjassa "Salatut elämät", jossa hän esitti Gunnar Mustavaaraa keväästä 2016 vuoden 2017 marraskuuhun, jolloin ilmoitti jäävänsä eläkkeelle. Seppä on näytellyt myös draamasarjassa "Pelastajat" "Äiteetä".


title: Antti Seppä

text: Seppä jäi eläkkeelle vuonna 2017.


title: Exile on Coldharbour Lane

text: Exile on Coldharbour Lane on brittiläisen acid house-, blues-, country- ja gospelyhtye Alabama 3:n debyyttialbumi, joka julkaistiin 11. marraskuuta 1997. Albumin kappaleista ”Ain’t Goin’ To Goa”, ”Woke Up This Morning”, ”Speed of the Sound of Loneliness” ja ”Converted” julkaistiin singleinä. ”Woke Up This Morning” tuli tunnetuksi HBO:n suositun "Sopranos"-draamasarjan tunnusmusiikkina.


title: Sijaisperhe

text: Sijaisperheeksi kutsutaan perhehoitoa antavaa perhettä, johon on lastensuojelullisista syistä sijoitettu hoitoon perheeseen juridisesti kuulumaton lapsi. Sijaisperhe toimii oman perheen ulkopuolella hoitoa tarvitsevan lapsen kasvu- ja elinympäristönä omien vanhempien sijasta.


title: Sijaisperhe

text: Lapsi pääsee sijaisperheestä tapaamaan oikeita vanhempiaan. Sijaishuoltoon päädytään, jos biologiset vanhemmat eivät kykene huolehtimaan lapsestaan riittävän hyvin tai kun he itse haluavat antaa lapsen pois.


title: Sijaisperhe

text: Sijaisperheen vanhemmat koulutetaan järjestämällä heille muun muassa koulutuspäiviä. He myös käyvät asiakaspalavereissa lasten biologisten vanhempien ja lapsen oman sosiaalityöntekijän kanssa.


title: Sijaisperhe

text: Lapsi voidaan sijoittaa sijaisperheeseensä 18- tai 21-vuotiaaksi asti, minkä jälkeen hän on muiden täysi-ikäisten tavoin vapaa muuttamaan erilleen perheestään.


title: Siipipuukasvit

text: Siipipuukasvit eli dipterokarpuskasvit (Dipterocarpaceae) on Malvales-lahkoon kuuluva heimo, jossa on 580–680 tropiikissa kasvavaa sademetsien puulajia. Monet lajeista on korkeita puita, joiden latvat ovat 40–70 metrissä. Suurimmat yksilöt ovat jopa 85 metriä korkeita.


title: Siipipuukasvit

text: Heimon lajit ovat merkittäviä puutavarakaupassa. Lajeja tavataan kaikkialla trooppisilla alueilla: Etelä-Amerikassa, Afrikassa, Seychelleillä, Intiassa, Indokiinassa ja Malesiassa. Yleisimmillään siipipuukasveja löytyy Malesian länsiosista. Jotkut lajit ovat nykyään uhanalaisia liika- ja laittomien hakkuiden takia. Puista saadaan puutavaran lisäksi aromaattisia öljyjä, palsamia, pihkaa ja ne ovat vanerin raaka-ainetta.


title: Siipipuukasvit

text: Heimon lajit ovat puita. Ne ovat yleensä ainavihantia, harvoin kausivihantia. Lehdet ovat yksinkertaisia ja asettuneet vuorottaisesti. Lehtien laita on ehyt tai nyhälaitainen. Kukat ovat vaihtelevankokoisissa kukinnoissa. Ne ovat kaksineuvoisia ja säteittäin symmetrisiä. Terälehtiä on viisi. Kukat ovat usein voimakkaan tuoksuvia. Hedelmä on pähkylä tai kota.


title: Siipipuukasvit

text: Siipipuukasvien heimo on jaettu kolmeen alaheimoon ja 17 sukuun:


title: La Peste

text: La Peste on brittiläisen acid house-, blues-, country- ja gospelyhtye Alabama 3:n toinen studioalbumi, joka julkaistiin 24. lokakuuta 2000. Albumin kappaleista "Mansion on the Hill" ja "Wade Into The Water" julkaistiin singlet vuonna 2001.


title: Järjestelmäarkkitehtuuri

text: Järjestelmäarkkitehtuuri kuvaa järjestelmän kokonaisuuden ja sen osat, niiden sijoittumisen järjestelmässä sekä osien toteutus- ja tiedonvälitysperiaatteet. Järjestelmän osa voi olla muun muassa sovellus, tietokanta, palvelin tai liittymä. Järjestelmäarkkitehtuurin perusteella suunnittelutyö voidaan käynnistää ja sen pohjalta suunnitella sovellusarkkitehtuuri.


title: Mikko Yrjönsuuri

text: Mikko Yrjönsuuri (s. 1. helmikuuta 1964 Helsinki) on Jyväskylän yliopiston teoreettisen filosofian professori. Hän väitteli tohtoriksi Helsingin yliopistosta vuonna 1994. Aiemmin Yrjönsuuri on opettanut Uppsalan yliopistossa sekä Helsingin yliopistossa.


title: Mikko Yrjönsuuri

text: Yrjönsuuri on käsitellyt teoksissaan tietoteoriaa, keskiaikaista logiikkaa sekä mielenfilosofiaa. Hän on johtanut René Descartesin teosten suomennostyöryhmää.